Summary: آسٹریلیا کے بولر مچل سٹارک انڈین پریمیئر لیگ کی تاریخ کے سب سے مہنگے کھلاڑی بن گئے ہیں۔ کولکتہ نائٹ رائیڈرز نے 2024 کے سیزن کے لیے مچل سٹارک کی خدمات 24.75 کروڑ انڈین روپوں میں حاصل کی ہیں۔

مچل سٹارک (دائیں جانب) اور پیٹ کمنز (بائیں جانب) گذشتہ ماہ ورلڈ کپ کی فاتح ٹیم کا حصہ تھے

منگل کے روز دی جانے والی سٹارک کی اس بولی نے اس سے قبل سب سے مہنگے کھلاڑی اور آسٹریلوی کپتان پیٹ کمنز کا ریکارڈ توڑا ہے جنھیں 20.5 کروڑ میں خریدا گیا۔

دریں اثنا انگلینڈ کے بولر کرس ووکس کو بولی دے کر پنجاب کنگز نے خریدا ہے جبکہ ان کی ٹیم کے ساتھی ہیری بروک دہلی کیپٹلز میں چلے گئے ہیں۔

ووکس کی بولی 4.2 کروڑ جبکہ ہیری بروک کی قیمت چار کروڑ انڈین روپے ہے جو پچھلے سال کی ادا کی گئی بولی سے کم ہے۔

نیوزی لینڈ کے آل راؤنڈر ڈیرل مچل کو چنئی سپر کنگز نے 14 کروڑ میں سائن کیا ہے جبکہ کیوی ٹیم میں ان کے ساتھی راچن رویندرا بھی چنئی سپر کنگز کا حصہ بن گئے ہیں۔

رویندرا کو رواں سال 50 اوور کے ورلڈ کپ میں اپنی شاندار کارکردگی کے باعث 1.8 کروڑ انڈین روپے میں لیا گیا ہے۔

انڈیا میں آسٹریلیا کی ورلڈ کپ فتح کے بعد ان کے کھلاڑیوں کی مانگ میں اضافے کی توقع تھی۔ یہی وجہ ہے کہ جب آئی پی ایل کی نیلامی میں پہلی بار کپتان اور بولر کمنز کی بولی 20 کروڑ سے زیادہ ہوئی تو ہال میں موجود کئی افراد کی سانسیں شدید حیرانی سے تیز ہو گئیں۔

واضح رہے کہ مچل سٹارک 2015 کے بعد پہلی بار 2024 میں آئی پی ایل میں شرکت کریں گے۔

33 سالہ سٹارک نے آٹھ سال سے ٹی 20 مقابلوں میں حصہ نہیں لیا تاہم ان کی بولی کے لیے ممبی انڈینز اور دہلی سے شروع ہونے والا ٹاکرا گجرات ٹائٹنز اور کلکتہ رائیڈرز کے درمیان کانٹے کی بولی پر ختم ہوا۔

آئی پی ایل کے اگلے سیزن کے لیے دیگر کھلاڑیوں کی بولی بھی دلچسپی سے خالی نہیں۔

سن رائزرز حیدرآباد اور رائل چیلنجرز بنگلور کے درمیان 30 سالہ کمنز کے لیے بولی کی گویا جنگ ہوئی جس کے بعد بلاخر وہ سن رائزرز حیدرآباد کے حصے میں آئے۔

آسٹریلیا کے بلے باز ٹریوس ہیڈ بھی چھ کروڑ انڈین روپے سے زیادہ کی بولی کے بعد سن رائزرز کے حصے میں آ گئے۔ یاد رہے ٹریوس ہیڈ ورلڈ کپ فائنل میں انڈیا کے خلاف کھیلنے والے بہترین کھلاڑیوں میں سے ایک ہیں۔

رائل چیلینجرز بینگلور(RCB) نے ویسٹ انڈیز کے الزاری جوزف کو ساڑھے گیارہ کروڑ کی بولی میں حاصل کیا جبکہ ان کے ساتھی، آل راؤنڈر روومین پاول کو راجستھان رائلز نے 7.40 کروڑ میں خریدا۔

انگلینڈ کے بولر کرس ووکس کے لیے 4.2 کروڑ انڈین روپے کی بولی دے کر پنجاب کنگز نے خریدا

ممبئی نے جنوبی افریقہ کے بولر جیرالڈ کوٹزی اور سری لنکا کے بائیں بازو سے کھیلنے والے دلشان مدوشنکا کو بالترتیب پانچ کروڑ اور 4.6 کروڑ میں سائن کیا ہے۔

2024 کی آئی پی ایل نیلامی میں سب سے مہنگے انڈین کھلاڑی فاسٹ بولر ہرشل پٹیل ہیں۔ ہرشل پٹیل کے لیے بولی ٹائٹنز اور پنجاب کے درمیان شروع ہوئی اور پھر اس میں لکھنو سپرجائنٹ (LSJ) بھی شامل ہو گیا تاہم پنجاب نے ہرشل کے لیے 11 کروڑ 75 لاکھ روپے کی بولی دے کر انھیں اپنے سکاڈ میں شامل کر لیا۔

انگلینڈ کے اوپنر فل سالٹ اور لیگ سپنر عادل رشید کی بولی تاحال نہ ہو سکی تاہم امکان ہے کہ جلد ہی انھیں بھی نیلامی میں اٹھایا جا سکتا ہے۔

آئی پی ایل کے سیزن 2024 کے لیے کروڑوں کی بولی اپنے نام کروانے والے کچھ ایسے نام بھی ہیں جو انڈین ٹیم کا حصہ نہ ہونے کے باوجود کرکٹ فرنچائزز کے منظور نظر رہے۔

سمیر رضوی، کمار کوشنگرا اور شبھم دوبے تاحال قومی ٹیم میں تو شامل نہیں ہو سکے لیکن ان تینوں ’ان کیپڈ‘ کھلاڑیوں نے آئی پی ایل کی نیلامی میں اونچی بولی حاصل کر کے حیران کر دیا۔

شبھم دوبے کے لیے پہلے تو کیپٹلز نے بولی لگائی لیکن پھررائلز نے ان کو پانچ کروڑ 80 لاکھ میں خرید لیا۔ جبکہ سمیر رضوی نے آٹھ کروڑ 40 لاکھ کی بولی پر سائن کیے۔

کمار کوشنگرا کو کیپیٹل نے سات کروڑ 20 لاکھ میں اپنے نام کر لیا۔


Summary: دبئی اور جبل علی کی بندرگاہیں اب بہت پرہجوم ہو چکی ہیں اور اب اگر ابوظہبی گروپ منصوبے کے تحت کراچی بندرگاہ میں برتھوں کو وسعت دیتے ہوئے انھیں مزید گہرا کرتا ہے تو پاکستان خطے کے دوسرے پورٹس سے آنے والے سامان کے لیے مرکز بن سکتا ہے۔

پاکستان کے سنگین ہوتے معاشی بحران کے دوران گذشتہ دنوں ایک بڑی پیش رفت اُس وقت سامنے آئی جب ابوظہبی کے ’اے ڈی پورٹس‘ گروپ کی جانب سے پاکستان میں بندرگاہوں کے شعبے میں بڑی سرمایہ کاری کا اعلان کیا گیا۔ ابوظہبی گروپ کا یہ معاہدہ 50 سالوں کے لیے کراچی پورٹ ٹرسٹ کے ساتھ طے پایا ہے جس کے تحت یہ گروپ کراچی بندرگاہ پر ایک ٹرمینل کو ڈویلپ کرے گا۔

اس کے علاوہ کراچی پورٹ اور پورٹ قاسم کے درمیان ریل رابطے کے لیے بھی یہ گروپ سرمایہ کاری کرے گا اور ایک سپیشل اکنامک زون بھی اسی منصوبے کے تحت تعمیر کیا جائے گا۔ سرکاری اعلامیے کے مطابق  ابو ظہبی گروپ کی جانب سے اس منصوبے  کے لیے دو ارب ڈالر کی سرمایہ کاری کی جائے گی جس میں سب سے نمایاں ’کراچی گیٹ وے ٹرمینل لمیٹڈ‘ کی تعمیر کا منصوبہ ہے۔

ابوظہبی گروپ کی جانب سے پاکستان میں جہاز رانی اور بندرگاہوں کے شعبے میں اس سرمایہ کاری اور اس کے سلسلے میں معاہدے پر دستخط ایک ایسے وقت میں ہوئے ہیں جب پاکستان مالی بحران کا شکار ہے اور تمام دوسرے معاشی اشاریوں کی طرح ملک میں بیرونی سرمایہ کاری کے شعبے میں بھی تیزی سے تنزلی ہوئی ہے۔

پاکستان میں سرمایہ کاری کے تازہ ترین حکومتی اعداد و شمار کے مطابق موجودہ مالی سال کے پہلے گیارہ مہینوں میں غیر ملکی سرمایہ کاری 21 فیصد  کمی کے بعد محض 1.3 ارب ڈالر تک محدود ہو گئی ہے۔ ابوظہبی گروپ کی جانب سے کیا جانے والا معاہدہ ایک ایسے وقت میں بھی سامنے آیا ہے جب حکومت کی جانب سے اقتصادی بحالی کے منصوبے کے تحت سرمایہ کاری کے لیے ایک سہولت کاری کونسل بھی حال ہی میں قائم کی گئی ہے اور اس کی اپیکس کمیٹی میں ملک کے آرمی چیف بھی بطور رکن شامل ہے۔

وفاقی وزیر میری ٹائم افیئرز فیصل سبزواری نے کہا ہے کہ کراچی پورٹ کی 33 برتھیں ہیں جن میں سے  صرف کچھ برتھیں ابو ظہبی گروپ کو دی گئی ہیں تاکہ وہ انھیں ڈویلپ کرنے کے لیے اس میں سرمایہ کاری کریں۔

ابو ظہبی کے ’اے ڈی پورٹس گروپ‘ کی جانب سے کراچی پورٹ ٹرسٹ کے ساتھ جو معاہدہ طے پایا اس کے بارے میں ابو ظہبی کے حکام نے بھی سرکاری طور پر ایک اعلامیہ جاری کیا ہے۔ اس کے مطابق  گروپ کا کراچی پورٹ ٹرسٹ کے ساتھ  کنٹینر ٹرمینل کے لیے پچاس سالہ معاہدہ طے پایا ہے جس کے تحت گروپ کراچی پورٹ کے ’ایسٹ وہارف‘ میں برتھ چھ سے نو تک کراچی گیٹ وے کنٹینر ٹرمینل تعمیر کرے گا۔

اس معاہدے کے تحت سرمایہ کاری انفراسٹرکچر اور سپر سٹرکچرز کی تعمیر میں کی جائے گی جس کے لیے بڑی سرمایہ کاری سنہ 2026 کے لیے ہو گی۔ اس منصوبے کے تحت برتھوں کی گہرائی زیادہ ہو گی اور کنٹینر سٹوریج میں توسیع کے ذریعے  کنٹینر کپیسٹی (کنٹینر رکھنے کی صلاحیت) ساڑھے سات لاکھ سے دس لاکھ سالانہ ہو جائے گی۔

اعلامیے کے تحت یہ توسیع و ترقی کراچی کی میری ٹائم سیکٹر میں پاکستان کی حیثیت کو مزید بڑھا دے گا۔ اس کے علاوہ ایک خصوصی اکنامک زون کا منصوبہ بھی ہے اور کراچی پورٹ اور پورٹ قاسم کےد رمیان ریل رابطے میں سرمایہ کاری کی جائے گی۔

واضح رہے کہ ابو ظہبی کا اے ڈی پورٹس گروپ 2006 میں قائم ہوا تھا جو ابو ظہبی کو دنیا کے دوسرے خطوں سے ملاتا ہے۔ گروپ کی جانب سے دعویٰ کیا گیا ہے کہ یہ پورٹس، اکنامک سٹیز (شہروں) اور فری زونز کے کلسٹر چلاتا ہے۔ اس کے علاوہ یہ گروپ دنیا بھر میں دس بندرگاہوں اور ٹرمینلز کو بھی آپریٹ کر رہا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان میں جہاز رانی کے شعبے کے ماہر عاصم اقبال نے اس معاہدے اور اس سے جڑے معاملات پر بی بی سی سے بات کرتے ہوئے کہا کہ سب سے پہلے تو یہ معلوم ہونا چاہیے کہ ابو ظہبی کا اے ڈی پورٹس گروپ پاکستانی بندرگاہوں پر ٹرمینل چلانے والا پہلا نجی گروپ نہیں ہے۔

انھوں نے کہا جو برتھیں اے ڈی پورٹس گروپ کو دی جا رہی ہیں، اُن میں سے دو برتھیں پہلے ایک نجی گروپ ’پاکستان انٹرنیشنل کنٹینر ٹرمینل‘ کے پاس تھیں۔ ’پاکستان انٹرنیشنل کنٹینر ٹرمینل‘ کے ساتھ معاہدہ رواں برس 17 جون کو ختم ہو گیا تھا جس میں مزید توسیع نہیں کی گئی۔

انھوں نے دعویٰ کیا کہ اس گروپ کی جانب سے معاہدے میں توسیع کی درخواست کی گئی تھی تاہم یہ درخواست قبول نہیں کی گئی۔

عاصم کے مطابق حال ہی میں ہونے والے نئے معاہدے کے تحت ابوظہبی گروپ کے پاس اب ’پاکستان انٹرنیشنل کنٹینر ٹرمینل‘ کے مقابلے میں دو برتھیں زیادہ ہوں گی۔ انھوں نے ابوظہبی گروپ سے پہلے دو کنٹینر ٹرمینلز چینی کمپنیاں چلا رہی ہیں جن میں سے ایک ساؤتھ ایشیا پورٹ ٹرمینل ہے اور دوسرا کراچی انٹرنینشل کنٹینر ٹرمینل ہے۔ انھوں نے کہا کہ اِسی طرح پورٹ قاسم پر دبئی کا گروپ ’دبئی پورٹس‘ ایک ٹرمینل چلا رہا ہے۔

عاصم اقبال نے کہا ابوظہبی کا گروپ اور دبئی پورٹس ایک دوسرے کے ساتھ بندرگاہوں کے شعبے میں مسابقت کی دوڑ میں شامل ہیں۔ دبئی پورٹس تو پہلے سے پاکستان میں موجود ہے اور اب ابو ظہبی کی ’اے ڈی پورٹس‘ نے بھی پاکستانی مارکیٹ میں قدم رکھ دیا ہے۔

ابو ظہبی گروپ کے کراچی بندرگاہ پر کنٹینر ٹرمینل بنانے کے معاہدے کے بارے میں پاکستان کے بحری امور کے وفاقی وزیر فیصل سبزواری نے گذشتہ دنوں ایک پریس کانفرنس میں بتایا تھا کہ کراچی پورٹ کا ایک کنٹینر ٹرمینل چلانے کا معاہدہ ’پاکستان انٹرنیشنل کنٹینر ٹرمینل‘ کے ساتھ تھا جو 2002 میں 21 سال کی مدت کے لیے ہوا تھا، یہ معاہدہ اب ختم ہونے کے بعد ٹرمینل کراچی پورٹ ٹرسٹ کو مل گیا ہے۔

انھوں نے اس بات کو مسترد کیا کہ کراچی پورٹ کو فروخت کر دیا گیا ہے۔ انھوں نے کہا ا بوظہبی پورٹ گروپ سے معاہدے میں کے پی ٹی کو فی کنٹینر 18 ڈالر کی رائلٹی ملے گی۔ انہوں نے دعویٰ کیا کہ اس معاہدے سے ٹرمیینل سے ریونیو بھی مزید بڑھے گا۔

پورٹس اور شپنگ کے ماہر عاصم اقبال نے کہا اس معاہدے سے سب سے بڑا فائدہ تو یہ ہو گا کہ مجوزہ منصوبے کے تحت برتھوں کی گہرائی اور ٹرمینل میں توسیع کے بعد دو جہاز اس پر لنگر انداز ہو سکیں گے۔ انھوں نے کہ اس سے پہلے ایک ہفتے میں ایک جہاز آ رہا تھا۔

انھوں نے مزید کہا کہ ’اب جب کہ اس ٹرمینل کو ٹرانشپمنٹ مرکز بنانے کی بات ہو رہی ہے تو اس کا مطلب ہے کہ جہاں سے بڑا جہاز سامان لے جا سکے گا، جس کا مطلب ہے کہ دوسری بندرگاہوں سے چھوٹے جہازوں میں سامان یہاں لایا جائے گا اور پھر بڑے جہاز میں اسے لاد کر منزل مقصود پر لے جایا جائے گا۔

انھوں نے کہا کہ ٹرانسشپمنٹ کارگو دبئی اور جبل علی کے پورٹس میں بٹا ہوا ہے لیکن وہاں پر اب بہت زیادہ ہجوم ہو چکا ہے تو اگر ابوظہبی گروپ منصوبے کے بعد اسے ڈویلپ کرتا ہے تو ٹرانسشپمنٹ کے ذریعے پاکستان خطے کے دوسرے پورٹس سے آنے والے سامان کے لیے مرکز بن سکتا ہے، جس سے پاکستان کے بندرگاہوں کے شعبے کو فائدہ ہو گا۔

پاکستان میں تجارتی شعبے کے ادارے ٹریڈ ڈویلپمنٹ اتھارٹی آف پاکستان کے چیف ایگزیکٹیو زبیر موتی والا نے بی بی سی کو بتایا کہ اگر منصوبے کے بعد ٹرانسشپمنٹ کارگو شروع ہوتا ہے تو اس کا پاکستان کے بیرونی تجارت کے شعبے کو تو فائدہ ہو گا بلکہ اس کے ساتھ خطے کے دوسرے ممالک کو بھی فائدہ ہو گا۔

انھوں نے کہا کہ فی الوقت چھوٹے جہازوں سے پہلے کارگو دبئی اور ابو ظہبی پہنچایا جاتا ہے جہاں پر اس وقت بہت زیادہ رش ہو چکا ہے اگر یہاں پر بڑا جہاز لنگر انداز ہوتا ہے تو اس کے فوائد پاکستان کو بیرونی تجارت کے شعبے میں ہو سکتے ہیں۔

عاصم اقبال کے مطابق یہ سرمایہ کاری اسی سلسلے کی ایک کڑی لگتی ہے جس کے بارے میں حکومت کہتی چلی آ رہی ہے کہ خلیجی ممالک سے پاکستان میں سرمایہ کاری جلد ہو گی۔ انھوں نے کہا پہلے خلیجی ممالک کی جانب سے کیش امداد دی جاتی رہی ہے لیکن اب انھوں نے اس کا طریقہ کار بدل دیا ہے۔

’اب ایک فزیکل ایسٹ (پاکستان کا اثاثہ) اُن کے پاس ہو گا جس میں وہ سرمایہ کاری کریں گے۔‘

انھوں نے کہا اس سے ایسوسی ایٹ بزنس بڑھے گا اور متعلقہ شعبے کو بھی فائدہ ہو گا۔

زبیر موتی والا کے مطابق ابوظہبی کی یہ سرمایہ کاری ایک مثبت پیغام دنیا بھر میں بھیجے گی کہ پاکستان میں حالات سرمایہ کاری کے لیے اتنے زیادہ خراب نہیں ہیں ۔ تاہم انھوں نے کہا اگر ابوظہبی کے گروپ کی جانب سے پاکستان میں ایک ایسے وقت میں سرمایہ کاری ہوئی ہے کہ جہاں رسک بہت زیادہ ہے تو اس کا فائدہ انھیں بھی ہو گا کیونکہ جہاں رسک زیادہ ہوتا ہے وہاں پر زیادہ فائدہ حاصل ہونے کا بھی موقع ہوتا ہے۔


Summary: شمالی کوریا کے رہنما کم جونگ اُن کے رواں ماہ متوقع دورہ روس بارے میں جیسے ہی خبر سامنے آئی تو امریکہ اور اس کے اتحادیوں میں تشویش اور بے چینی کی لہر دوڑ گئی۔

امریکی حکام کا کہنا ہے کہ کم جونگ اُن اور روسی صدر ولادیمیر پوتن شمالی یوکرین کے خلاف جاری جنگ میں شمالی کوریا کی جانب سے روس کی حمایت اور اسے ہتھیاروں کی فراہمی میں معاونت فراہم کرنے کے امکان پر بات چیت کرنے کا ارادہ رکھتے ہیں۔

بظاہر شمالی کوریا اور روس کے درمیان ہتھیاروں کا ممکنہ معاہدہ ایک مضبوط آپشن ہو سکتا ہے۔

روس کو یوکرین کی جنگ جاری رکھنے کے لیے ہتھیاروں، خاص طور پر گولہ بارود اور توپ خانے کی اشد ضرورت ہے، اور شمالی کوریا کے پاس یہ سب خاصی مقدار میں موجود ہے۔

دوسری طرف، پابندیوں کے شکار شمالی کوریا کو پیسے اور خوراک کی اشد ضرورت ہے۔ تین سال سے زیادہ کی سرحدی بندش، اور سنہ 2019 میں امریکہ کے ساتھ مذاکرات کے خاتمے نے شمالی کوریا کو کہیں زیادہ الگ تھلگ کر دیا ہے۔

اور ان تمام عوامل نے  شمالی کوریا اور روس کو ایک دوسرے کے زیادہ قریب آنے اور معاملات کو آگے بڑھانے کے امکانات کو مزید روشن اور واضح کر دیا ہے۔ امریکہ کچھ عرصے سے دونوں ممالک کے درمیان ممکنہ ہتھیاروں کے معاہدے کے بارے میں خبردار کرتا رہا ہے، لیکن اب کم جونگ اُن اور ولادیمیر پوتن کے درمیان ممکنہ ملاقات اس معاملے کو ایک نئی نہج پر پہنچا سکتی ہے۔

فی الوقت امریکہ کی واحد ترجیح شمالی کوریا کے ہتھیاروں کو یوکرین میں فرنٹ لائن تک پہنچنے سے روکنا ہو گی، لیکن یہاں سیئول میں تشویش اس بات پر ہے کہ روس کو اپنے ہتھیار فروخت کرنے کے بدلے میں شمالی کوریا کو کیا ملے گا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

موجودہ مایوس کن صورتحال میں روس کے ساتھ اس ممکنہ معاہدے کو نظر میں رکھتے ہوئے کم جونگ اُن بڑے معاشی فائدے کی اُمید میں ہوں گے۔

اس بات کے بھی انکانات ہیں کہ شاید وہ روس سے فوجی تعاون بڑھانے کا مطالبہ کریں۔ گذشتہ روز جنوبی کوریا کی انٹیلیجنس سروس نے بریفنگ دی کہ روس کے وزیر دفاع نے روس، چین اور شمالی کوریا کو اُسی طرز کی مشترکہ بحری مشقیں کرنے کی تجویز دی ہے جیسا کہ امریکہ، جنوبی کوریا اور جاپان کی جانب سے کی گئیں تھیں۔ یہ وہ مشقیں تھیں جن کی وجہ سے شمالی کوریا میں اضطراب کی کیفیت پیدا ہوئی تھی۔

تاہم مستقبل میں کم جونگ روس سے ہتھیاروں کا مطالبہ بھی کر سکتے ہیں۔

لیکن اب تک سب سے زیادہ تشویشناک خواہش کا اظہار جو کم جونگ اُن صدر پوتن سے کر سکتے ہیں وہ یہ ہے کہ وہ انھیں جدید ہتھیاروں کی ٹیکنالوجی یا اس ضمن میں رہنمائی فراہم کریں تاکہ انھیں اپنے جوہری ہتھیاروں کے پروگرام میں کامیابیاں حاصل کرنے میں مدد مل سکے۔ وہ اب بھی اہم سٹریٹجک ہتھیاروں میں مہارت حاصل کرنے کے لیے جدوجہد کر رہے ہیں، خاص طور پر ایک جاسوس سیٹلائٹ اور جوہری ہتھیاروں سے لیس آبدوز۔

تاہم سیئول میں حکام کا خیال ہے کہ اس سطح پر تعاون کا امکان نہیں ہے کیونکہ یہ روس کے لیے سٹریٹجک طور پر خطرناک ثابت ہو سکتا ہے۔

ایشیئن انسٹیٹیوٹ فار پالیسی سٹڈیز کے ریسرچ فیلو یانگ یوک کے مطابق ’اگر روس ممکنہ معاہدے کے بدلے میں شمالی کوریا کو ہتھیار فروخت نہیں کرتا تب بھی وہ اسے جوہری پروگرام کے لیے مالی مدد فراہم کر سکتا ہے۔‘

ان کا مزید کہنا تھا کہ ’اگر روس تیل اور خوراک کی مد میں ادائیگی کرتا ہے، تو وہ شمالی کوریا کی معیشت کو بحال کر سکتا ہے، جس کے نتیجے میں شمالی کوریا کے ہتھیاروں کے نظام کو بھی مضبوط کیا جا سکتا ہے۔ یہ ان کے لیے آمدنی کا ایک اضافی ذریعہ ہے جو ان کے پاس فی الحال نہیں ہے۔‘

فوجی حکمت عملی اور ہتھیاروں کے نظام کے ماہر یانگ نے مزید کہا کہ ’ہم نے 15 سالوں سے شمالی کوریا کے خلاف پابندیوں کا ایک نیٹ ورک بنایا ہے، تاکہ اسے بڑے پیمانے پر تباہی پھیلانے والے ہتھیاروں کی تیاری اور تجارت سے روکا جا سکے۔ اب روس، جو کہ اقوام متحدہ کی سلامتی کونسل کا مستقل رکن ہے، اس پورے نظام کو تباہ کر سکتا ہے۔‘

گذشتہ ایک سال سے بیجنگ نے اقوام متحدہ کی سلامتی کونسل میں شمالی کوریا کو اس کے ہتھیاروں کے تجربات پر سزا دینے سے انکار کیا ہے۔

شمالی کوریا بیجنگ کو اپنے اور جنوبی کوریا میں تعینات امریکی افواج کے درمیان ایک مفید بفر زون فراہم کرتا ہے، یعنی وہ پیانگ یانگ کے استحکام کے لیے معنی خیز اقدامات کو یقینی بنائے رکھتا ہے۔

لیکن پیانگ یانگ ہمیشہ سے صرف چین پر انحصار کرنے کے بارے میں پریشان اور بے چین رہا ہے کیونکہ عالمی پابندیوں کی وجہ سے اسے مُشکلات کا سامنا ہے۔ اتحادیوں کی تلاش میں روس کے ساتھ، یہ کِم جونگ اُن کو اپنے حامیوں کی تعداد میں اضافے کو ایک اچھا موقع فراہم کرتا ہے۔

اور روس سے اچھے تعلقات کی بنا پر شمالی کوریا یہ محسوس کرتا ہے کہ وہ بیجنگ سے کہیں زیادہ مراعات حاصل کر سکتا ہے۔ روسی صدر شمالی کوریا کے جوہری تجربے کے پیش نظر خاموش رہنے پر راضی ہو سکتے ہیں، جبکہ یہ چینی صدر شی جن پنگ کے لیے بہت مُشکل ثابت ہو گا۔

کم جان اُن شمالی کوریا کو کبھی بھی آسانی سے معالات کے حل کی جانب جانے نہیں دیتے۔ وہ اپنی سکیورٹی کے بارے خاصے پریشان رہتے ہیں اور ہمیشہ سے ہی بیرون ملک دوروں کو خطرے سے بھرا خیال کرتے ہیں۔ ا

پنے آخری بین الاقوامی دوروں کے لیے، فروری 2019 میں ڈونلڈ ٹرمپ سے ملنے کے لیے ہنوئی، اور اپریل 2019 میں صدر پوتن سے ملنے کے لی، وہ بکتر بند ٹرین پر سوار ہوئے تھے۔

یہ واضح نہیں ہے کہ دونوں رہنماؤں نے اپنی ملاقات کتنی نجی ہونے کا ارادہ کیا ہے، لیکن امریکہ امید کر رہا ہے کہ اسے ممکنہ ملاقات کی تفصیل عام کر کے وہ اس ملاقات اور ممکنہ ہتھیاروں کے معاہدے کو ناکام بنا سکتا ہے۔

یوکرین پر روس کے حملے کے بعد سے امریکی حکمت عملی کا ایک حصہ انٹیلیجنس جاری کرنا رہا ہے تاکہ ڈیل ہونے سے روکنے کی کوشش کی جا سکے۔ شمالی کوریا اور روس نے اب تک ہر اس تجویز کی تردید کی ہے کہ وہ ہتھیاروں کی تجارت کے بارے میں سوچ رہے ہیں۔


Summary: چین کی کمپنیوں اور عالمی سرمایہ کاروں کا خیال ہے کہ امریکی انتخابات کا نتیجہ کچھ بھی رہے چین کے بارے میں امریکی پالیسی میں کوئی بڑی تبدیلی نہیں آنے والی ہے۔

امریکہ میں صدارتی انتخابات سے قبل دو سیاسی جماعتوں ڈیموکریٹ اور رپبلکن کے قومی کنونشن ووٹروں کے لیے ایک موقع ہوتا ہے کہ وہ صدارتی امیدواروں کی داخلی پالیسوں کے بارے میں آگاہی حاصل کر سکیں۔

لیکن اس برس ان کنونشنوں کے دوران چین کے بارے میں بھی بہت کچھ علم ہوا جس کے آج کل امریکہ سے تعلقات انتہائی دشوار دور سے گزر رہے ہیں۔

چین کی ٹیکنالوجی کمپنیوں کے اندر کام کرنے والے کی افراد نے مجھے بتایا ہے کہ جو بائڈن کا صدارت میں آنا ان کے لیے صدر ٹرمپ کے چار سال مزید اقتدار میں رہنے سے بہت بہتر ہوگا کیونکہ صدر ٹرمپ کا دور انتہائی غیر یقینی ہوسکتا ہے۔

صدر کی حیثیت سے بائڈن کی چین کے بارے میں پالیسیاں اتنی ہی سخت رہیں گی لیکن یہ کسی دلیل اور حقائق پر مبنی ہوں گے نہ کہ صرف بیان بازی اور سیاسی مفاد پرستی پر۔

ایک بہت بالکل واضح ہے کہ چین کی کمپنیاں کو یقین ہے کہ امریکی ایوان صدر میں کوئی بھی آئے امریکہ کی چین بارے میں سخت پالیسیاں ایسی ہی رہیں گی۔

چین کمپنیوں کو کونسی تین چیزیں امریکہ کے بارے میں پریشانی کا باعث بن رہی اور وہ اپنے تحفظ کے لیے کیا کر رہی ہیں۔

ڈیکپلنگ (تعلق منقطع کرنا)

یہ لفظ آجکل بہت استعمال ہو رہا ہے۔ صدر ٹرمپ اور ان کی انتظامیہ کے اہلکار اکثر اپنے بیانات اور ٹوئٹر پیغامات میں یہ الفاظ استعمال کرتے ہیں۔

ڈیکپلنگ کا بنیادی طور پر مطلب ہے کہ امریکہ کے چین سے تین دہائیوں پر محیط تعلقات کو منقطع کرنا۔

سب ہی راستے کھلے ہیں اور زیر غور ہیں جن میں چین میں قائم امریکی فیکٹریوں کو سپلائی کے جال ختم کر دینا، ٹک ٹاک اور ٹین سینٹ جیسی چینی کمپنیاں جو امریکہ میں چل رہی ہیں انہیں امریکہ سے نکال دینا یا ان کے چینی مالکان کی جگہ امریکی مالکان لگانا۔

رپبلکن کے سمندر پار گروپ کے سربراہ سولومن یو کا کہنا ہے کہ کسی خیال میں نہ رہیں صدر ٹرمپ کے اقتدار میں آنے کی صورت میں ڈی کپلنگ کا عمل تیز ہو گا۔

انھوں نے کہا کہ اس کی بڑی وجہ وہ جائز سکیورٹی خدشات ہیں کہ امریکی ٹیکنالوجی کو چرایا جا رہا ہے۔

لیکن ڈیکپلنگ اتنی آسان نہیں ہے

جہاں امریکہ بہت سی امریکی کمپنیوں کو چین کی کمپنی ہواوے سے کاروبار نہ کرنے آمادہ کرنے میں کامیاب رہا ہے وہیں اس وجہ سے چینی کمپنیاں کئی اہم صنعتی شعبوں جن میں چپ بنانا اور مصنوعی ذہانت شامل ہیں خود انحصاری حاصل کرنے پر مجبور ہو رہی ہیں۔

چینی کمپنی کے لیے کام کرنے والے ایک منصوبہ ساز نے کہا کہ لوگوں کو یہ سمجھ آ رہا ہے کہ امریکہ پر وہ کبھی بھروسہ نہیں کر سکتے۔ چینی کمپنیاں بھی یہ سوچنے پر مجبور ہو گئی ہیں کہ وہ اپنے کاروباری مفادات کا کس طرح تحفظ کر سکتی ہیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

چین مخالف پالیسیوں میں صدر ٹرمپ کی انتظامیہ نے ان امریکہ میں رجسٹرڈ چینی کمپنیوں کے بارے میں نئی سفارشات مرتب کی ہیں جن کے تحت انہیں سنہ 2022 تک نئے قواعد و ضوابط کی پابندی کرنا ہو گی۔ اگر وہ ایسا نہیں کرتی تو ان پر پابندی بھی عائد کی جا سکے گی۔ ہو سکتا ہے کہ جو بائڈن کی انتظامیہ ایسی پابندیاں نہ لگائے لیکن تجزیہ کاروں کا کہنا ہے کہ چینی کمپنیوں کی جانچ پڑتال اور ان کے بارے میں سفارشات کا لب و لہجہ اتنا ہی سخت رہے گا۔

ہانگ کانگ میں قائم جی ایف ایم کمپنی کے سرمایہ کاری کے مشیر طارق ڈینیسن نے کہا کہ 'ایک ڈیموکریٹ چاہے وہ وائٹ ہاؤس میں ہو، سینیٹ میں ہو یا وہ کانگرس کا رکن ہو اس کے لیے ٹرمپ انتظامیہ کی طرف سے چین کے خلاف پابندیوں کو واپس لینے میں کا کوئی جواز نہیں ہو گا جب تک کہ دوسری طرف سے کوئی نرمی نہیں دکھائی جاتی۔

امریکہ میں جو چینی کمپنیاں سٹاک مارکیٹوں میں لسٹڈ ہیں ان کے لیے 'ڈی لسٹ' یا ان کا نام حصص بازاروں سے خارج کر دیا جانا کوئی بڑی پریشانی نہ ہو لیکن نئی کمپنیاں امریکہ کے حصص بازاروں میں اپنے حصص جاری کرنے سے گریز کریں گی۔

چین کی ڈیجیٹل فائنانس کی بہت بڑی کمپنی ائنٹ گروپ کی مثال لیں اس نے اسی ہفتے اپنے حصص جاری کیے ہیں۔

امریکہ میں رجسٹرڈ علی بابا گروپ سے منسلک اس کمپنی نے اپنے حصص فروخت کرنے کے لیے امریکہ کے بجائے شنگھائی اور ہانگ کانگ کے حصص بازاروں کا انتخاب کیا۔

امریکہ اور چین میں جوں جوں تنازع بڑھتا جائے گا چینی کمپنیاں امریکہ سے دور ہوتی چلی جائیں گی۔

ڈی گلوبلائزیشن

چین  گذشتہ تین عشروں سے جاری گلوبلازیشن (عالمگیریت) کے عمل سے سب سے زیادہ فائدہ اٹھانے والا ملک ہے۔ اس سے ہزاروں نہیں لاکھوں اور کروڑوں چینی شہریوں کو اپنا معیار زندگی بہتر بنانے میں مدد ملی جو صدر ژئی جی پنگ کے چینی خواب کی تکمیل کے لیے بنیاد کی حثیت رکھتا ہے۔

صدر ٹرمپ اصل میں یہ ہی کہہ رہے ہیں کہ اس کو بدلنے کی ضرورت ہے۔ ان کی انتظامیہ کہہ رہی ہے کہ چین امیر سے امیر تر ہو چلا گیا ہے جبکہ امریکہ غریب ہو گیا ہے۔

صدر ٹرمپ کے دورۂ اقتدار کے دوران 'ڈی گلوبلازیشن' کا رجحان بڑھ گیا ہے جہاں آزاد تجارت کی حوصلہ شکنی کی گئی اور سرحدوں سختیاں کی گئیں۔

چین کے سرکاری اخبار گلوبل ٹائمز میں حال ہی میں ایک ادارتی مضمون میں کہا گیا کہ امریکی منصوبہ سازی میں چین کے بارے میں ایک تبدیلی آ چکی ہے۔ گوبل ٹائمز کے مطاق چین اور امریکہ کے تعلقات کی نوعیت دوبارہ طے کرنا ہو گی۔

گلوبلائزیشن کا ایک قدرتی نتیجہ ایک محفوظ دنیا کا قیام ہے۔

اگر آپ کسی کے ساتھ کاروبار کر رہے ہوں اور اس کے امکانات زیادہ ہیں کہ آپ اس سے لڑنا نہیں چاہیں گے یا کم از کم کھلا تصادم نہیں چاہیں گے۔

ایشیا میں بڑے کاروبار کے لیے ایک سب سے بڑی پریشانی یہ ہے کہ کہیں دو بڑی عالمی معاشی طاقتوں کے درمیان مسلح جنگ نہ چھڑ جائے اور اس تشویش میں حالیہ ہفتے اس وقت اضافہ ہو گیا جب چین نے جنوبی بحیرہ چین میں دو میزائلوں کو تجربہ کیا۔ یہ سمندری راستے جو بڑے منافع بخش ہیں لیکن اتنے ہی متنازع بھی۔

چین اور امریکہ کے درمیان تعلقات میں تبدیلی نہ صرف ان دونوں ملکوں کے مفاد میں نہیں بلکہ یہ باقی تمام دنیا کے لیے بھی خطرے کا باعث ہیں۔


Summary: پاکستان کی اے کرکٹ ٹیم نے عمدہ کارکردگی کی بدولت ایمرجنگ ایشیا کپ کے فائنل میں انڈیا کو 128 رنز سے شکست دے کر ٹائٹل اپنے نام کر لیا ہے۔

سری لنکا کے شہر کولمبو میں کھیلے گئے فائنل میچ میں انڈیا کی اے ٹیم کے کپتان یش دھول نے ٹاس جیت کر پہلے بولنگ کا فیصلہ کیا جو ان کے لیے غلط ثابت ہوا۔

انڈیا نے ٹاس جیت کر پاکستان کو پہلے کھیلنے کی دعوت دی اور پاکستان نے مقررہ اوورز میں آٹھ وکٹوں پر 352 رنز بناتے ہوئے انڈیا کی اے ٹیم کو جیت کے لیے 353 رنز کا ہدف دیا۔

ہدف کے تعاقب میں انڈین اوپنرز نے پراعتماد انداز میں اننگز کا آغاز کیا لیکن پاکستان جلد ہی پہلی کامیابی سمیٹنے میں کامیاب ہوا اور انڈیا کی پہلی وکٹ 64 رنز پر گر گئی۔

پاکستانی بولرز کے اٹیکنگ انداز نے انڈین بلے بازوں کو وکٹ پر جمنے نہ دیا اور انڈیا کی پوری ٹیم 224 رنز پر ڈھیر ہو گئی۔

ہدف کے تعاقب میں انڈین اوپنرز نے اننگز کا آغاز کیا اور پہلی وکٹ کے لیے 64 رنز بنائے لیکن سائی سدھرشن 29 رنز بنانے کے بعد ارشد اقبال کو وکٹ دے بیٹھے۔

اس کے کچھ دیر بعد نیکن جوس کی 11 رنز کی اننگز محمد وسیم جونیئر کے ہاتھوں اختتام کو پہنچی۔

اس مرحلے پر ابھیشک کا ساتھ دینے کپتان یش دھول آئے اور دونوں نے ذمہ دارانہ کھیل پیش کرتے ہوئے تیسری وکٹ کے لیے 52 رنز جوڑے لیکن اس سے قبل کہ یہ شراکت پاکستان کے لیے مشکلات پیدا کرتی، سفیان مقیم نے 61 رنز کی جارحانہ اننگز کھیلنے والے ابھیشک کو چلتا کیا۔

انڈین ٹیم کا مجموعی سکور 157 تک پہنچا ہی تھا کہ نیشانت سندھو بھی 10 رنز بنا کر آوٹ ہو گئے۔ اس کے فوراً بعد انڈین اے ٹیم کے کپتان یش دھول بھی صرف 39 رنز بنانے کے بعد سفیان کو وکٹ دے بیٹھے۔

اس کے بعد پاکستانی بولر مہران ممتاز نے وکٹ کیپر دھروو جوویل اور ریان پراگ کی وکٹیں حاصل کر لی جبکہ سفیان مقیم نے ہرشت رانا کو آوٹ کر کے پاکستان کو آٹھویں وکٹ دلائی۔

راج وردھن بھی آتے ہی صرف 11 رنز بنا کر ارشد اقبال کی گیند پر بولڈ ہو گئے۔

پاکستان کی جانب سے سفیان مقیم سب سے کامیاب باؤلر رہے جبکہ محمد وسیم جونیئر، ارشد اقبال اور مہران ممتاز نے دو، دو وکٹیں اپنے نام کیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستانی اوپنرز صائم ایوب اور صاحبزادہ فرحان نے میچ کے آغاز سے ہی جارحانہ انداز میں بیٹنگ کی اور پاور پلے میں فیلڈ کا فائدہ اٹھایا اور 17 اوورز میں 121 رنز کی شاندار شراکت قائم کی۔

اس شراکت کا خاتمہ اس وقت ہوا جب صائم 51 گیندوں پر سات چوکوں اور دو چھکوں کی مدد سے 59 رنز بنانے کے بعد پویلین لوٹے۔

صاحبزادہ فرحان نے 62 گیندوں پر چار چھکوں اور چار چوکوں کی مدد سے 65 رنز کی اننگز کھیلی۔

پاکستان کی ٹیم کو اس وقت مشکل کا سامنا کرنا پڑا جب 183 کے مجموعے پر عمیر بن یوسف کے آؤٹ ہونے کے بعد قاسم اکرم اور کپتان محمد حارث بھی یکے بعد دیگرے پویلین لوٹ گئے اور پاکستان کی اے ٹیم 187 رنز پر پانچ وکٹیں گنوا بیٹھی۔

اس موقع پر ایسا لگا جیسے پاکستان کی اننگ جلد ہی ختم ہو جائے گی لیکن اس وقت پاکستانی بلے باز طیب طاہر نے آتے ہی وکٹ پر جارحانہ انداز سے انڈین بولرز کا مقابلہ کیا۔

انھوں نے نوجوان کھلاڑی مبصر خان کے ساتھ چھٹی وکٹ کے لیے 126 رنز کی شاندار شراکت بنانے کے ساتھ ساتھ عمدہ سنچری بھی سکور کی۔

وہ 71 گیندوں پر 12 چوکوں اور چار چھکوں کی مدد سے 108 رنز بنانے کے بعد پویلین لوٹے۔

میچ کے اختتامی اوورز میں محمد وسیم جونیئر نے کچھ جارحانہ انداز اپنایا  اور پاکستان اے ٹیم مقررہ اوورز میں آٹھ وکٹوں کے نقصان پر 352 رنز کا مجموعی سکور بورڈ پر سجانے میں کامیاب رہی۔

انڈیا کی اے ٹیم کی جانب سے ریان پراگ اور راج وردھن ہنگارگیکر دو، دو وکٹوں کے ساتھ کامیاب ترین بولر رہے۔

پاکستان اے نے میچ میں 128 رنز سے فتح حاصل کرنے کے ساتھ ساتھ ایمرجنگ ایشیا کے ٹائٹل کا کامیابی سے دفاع بھی کر لیا۔

یاد رہے کہ  2019 میں  ڈھاکہ میں کھیلے گئے ایمرجنگ ایشیا کپ فائنل میں پاکستان کی اے ٹیم نے بنگلہ دیش کو 77 رنز سے ہرایا تھا۔ اس ٹیم کے کپتان سعود شکیل تھے۔

پاکستان اے ٹیم کی جانب سے ایمرجنگ ایشیا کپ کے فائنل میں انڈیا کو شکست دینے کے بعد پاکستانی سوشل میڈیا صارفین خوشی سے پھولے نہیں سما رہے۔۔۔کوئی آج دن اچھا ہونے کی بات کر رہا ہے تو کوئی ایک ہی دن میں کھیلوں کی دنیا سے پاکستان کے لیے دو بڑی خوشخبریوں کا ذکر کر رہا ہے۔

ایسے میں ایک سوشل میڈیا صارف نے لکھا کہ ’اب تو میں بس بے صبری سے 15 اکتوبر کو انڈیا اور پاکستان کے میچ کا انتظار کر رہا ہوں۔ بابر اعظم پورے انڈیا کے سامنے ورلڈ کپ ٹرافی اٹھائیں۔ ہمیں اپنے کھلاڑیوں اور ان کی صلاحیت پر یقین ہے کہ وہ اللہ نے چاہا تو جیت کر آئے گے۔‘

ایک جذباتی کرکٹ فین نے ورلڈ کپ 2023 کے پرومو کا ذکر کرتے ہوئے لکھا کہ ’آپ نے ہمیں پرومو سے ہٹایا ہم نے آپ کو فائنل سے نکال باہر کیا۔‘

ایک صارف نے طیب طاہر کی عمدہ بیٹنگ کی تعریف کرتے ہوئے لکھا ’پہلے سعود شکیل اور اب طیب طاہر ہمیں بچانے والے ثابت ہوئے۔‘


Summary: کوہ پیمائی کی دوران فراسٹ بائٹ ایک ایسا مسئلہ ہے کہ جس کی وجہ سے انسانی جلد اور اس کے نیچے موجود خون کی نالیاں منفی درجہ حرارت کی وجہ سے جمنا شروع ہو جاتی ہیں اور یہ عمل انتہائی تکلیف دہ ہوتا ہے۔ ڈاکٹر آصف کے دونوں ہاتھوں کی اُنگلیاں، اُن کی ناک اور دونوں پاؤں فراسٹ بائٹ کی وجہ سے متاثر ہوئے۔

’اگر اسرافیل نا پہنچتا تو میں عزرائیل کے ساتھ کہیں جا چُکا ہوتا‘۔

یہ الفظ ہیں پاکستانی کوہ پیما ڈاکٹر آصف بھٹی کے جو نانگا پربت کے کیمپ فور میں سات ہزار میٹر سے زیادہ بلندی پر ’سنو بلائنڈنیس‘ کا شکار ہوئے اور 24 گھنٹے سے زیادہ اُسی مقام پر پھنسے رہے۔

تقریباً ایک دن کے بعد آصف نے آذربائیجان کے کوہ پیما اسرافیل عشورلی کی مدد سے نیچے کا سفر شروع کیا تھا۔

ڈاکٹر آصف بھٹی نے ریاضی میں پی ایچ ڈی کر رکھی ہے اور وہ سنہ 2006 سے اسلام آباد کی ایک نجی یونیورسٹی میں بطور پروفیسر فرائض انجام دے رہے ہیں۔ اُن کی اہلیہ بھی پی ایچ ڈی ہیں اور ان کے تین بیٹے ہیں۔

آصف نے بتایا کہ وہ اپنے طلبہ کو مختصر سیر، ابتدائی سطح کے ٹریکنگ ٹرپس، اور پھر ایڈوانس لیول ٹریکنگ، جیسے نانگا پربت بیس کیمپ، راکا پوشی بیس کیمپ، واخان کوریڈور وغیرہ کے لیے لے جاتے تھے۔

ڈاکٹر آصف نے بتایا کہ اُن کی اہلیہ کہتی ہیں کہ ’آصف نے مُجھ سے دوسری شادی کی ہے پہلی شادی انھوں نے پہاڑوں سے کی ہوئی ہے۔‘

الپائن کلب آف پاکستان کے مطابق اس سے قبل ڈاکٹر آصف بھٹی نے آٹھ ہزار میٹر سے اونچی براڈ پیک بھی سر کرنے کی کوشش کی مگر انھیں اس میں کامیابی نہیں ملی تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

اس سے پہلے وہ سات ہزار میٹر سے بلند سپانٹک چوٹی کو سر کرنے کے علاوہ پانچ اور چھ ہزار میٹر کے کئی پہاڑ سر کر چکے ہیں۔

ڈاکٹر آصف نے کہا کہ ’ایسا نہیں تھا کہ میں بس ایک دن نیند سے جاگا اور نانگا پربت سر کرنے کے لیے نکل پڑا میرے پاس 20 سال کا تجربہ ہے۔‘

ڈاکٹر آصف نے بتایا کہ ’نانگا پربت سے مجھے عشق ہے اور میں گزشتہ 15 سال سے متعدد مرتبہ نانگا پربت پر جا چُکا ہوں حتٰی کہ میرے تینوں بیٹے بھی نانگا پربت کے بیس کیمپ تک جا چُکے ہیں۔‘

ڈاکٹر آصف نے بتایا کہ اس مرتبہ کوہ پیمائی میں اُن کے اُستاد کرنل ریٹائرڈ عبدالجبار بھٹی نے اُنھیں نانگا پربت کے سمٹ کے لیے کہا۔

واضح رہے کہ کرنل عبدالجبار بھٹی پاکستان کے نامور کوہ پیماؤں میں سے ایک ہیں۔ انھوں نے ماؤنٹ ایورسٹ، براڈ پیک اور جی ٹو سر کر رکھی ہیں۔

ڈاکٹر آصف بھٹی نے بی بی سی کو بتایا کہ ’میرے نانگا پربت پر پھنس جانے اور سنو بلائنڈنس کا شکار ہونے کے بعد میڈیا پر یہ تاثر دیا گیا کہ شاید میں اکیلا تھا مگر ایسا نہیں تھا میں ایک تجربہ کار ٹیم کے ساتھ تھا اور میرے ساتھ ایک ہائی ایلٹیچیوڈ پورٹر بھی تھے، ہاں یہ ضرور ہوا تھا کہ میں اُن سے پہلے نانگا پربت کے کیمپ فور پر پہنچ گیا تھا۔‘

ڈاکٹر آصف کے مطابق ’میری ٹیم مُجھ سے پہلے نانگا پربت کے بیس کیمپ کے لیے نکل چُکی تھی اور میں نے اسلام آباد سے اپنے سفر کا آغاز آٹھ جون کو کیا۔ 10 جون کو ایک دن آرام کے بعد میں نانگا پربت پر 4900 میٹر کی بلندی پر موجود کیمپ ون پر گیا، ایک رات گُزارنے کے بعد واپس آ گیا۔‘

یہاں یہ بات واضح کرنا ضروری ہے کہ کوہ پیما اپنے آپ کو کسی بھی چوٹی کو سر کرنے سے پہلے وہاں کے موسم سے خود کو عادی بنانے کے لیے چوٹی پر موجود کیپمس پر یا اُونچائی کی جانب جاتے اور واپس آجاتے ہیں اور جب موسم اور حالات کے ساتھ وہ اپنے آپ کو مکمل فٹ سمجھتے ہیں تو تب وہ چوٹی کو سر کرنے کے لیے نکل پڑتے ہیں جسے ٹیکنیکل زبان میں سمٹ کو ’ایگزیکیوٹ‘ کرنا کہتے ہیں۔

ڈاکٹر آصف بھٹی بھی 10 جون کی کوشش کے بعد 12 جون کو نانگا پربت کے کیمپ ون پہنچے جہاں موسم خراب ہونے پر اُنھیں 18 جون تک قیام کرنا پڑا۔

موسم ٹھیک ہوتے ہی انھوں نے 19 جون کو ایک اور کوشش کی۔ 20 جون کو وہ 5900 میٹر تک پہنچے اور 21 جون کو کیمپ واپس آئے۔ اسی دوران ناروے کی نامور کوہ پیما کرسٹن ہریلا، جو کے ساجد سدپارا کے ساتھ تھیں، نے نانگا پربت کو سمٹ کیا اور واپس بیس کیمپ پہنچیں۔

ڈاکٹر آصف کے مطابق اُنھوں نے 30 جون کو یہ فیصلہ کیا کہ اب وہ سمٹ کی کوشش کریں گے۔ رات میں موسم صاف ہوتے ہی اُنھوں نے کیمپ ون سے کیمپ ٹو کا سفر کیا۔ ایک دن کے آرام کے بعد اُنھوں نے کیمپ ٹو سے کیمپ تھری کا سفر کیا۔

لیکن ڈاکٹر آصف کی طبعیت بگڑ گئی اور جب اُنھیں سنو بلائنڈنس کا سامنا کرنا پڑا تب اُنھوں نے فیصلہ کیا کہ ’اب آگے نہیں واپس نیچے بیس کیمپ جانا ہے۔‘

ڈاکٹر آصف نے بی بی سی کو بتایا کہ ’جب میں نے کیمپ تھری سے فور کی جانب اپنا سفر شروع کیا تو موسم اچھا تھا مگر رات کا وقت تھا اور چاند 16ویں کا تھا، چاند کی چمک کی وجہ سے پہلے مجھے تکلیف شروع ہوئی اور جب ایک دم سے تیز ہوائیں چلنے لگیں تو میری آنکھیں دھندلا گئیں۔‘

ڈاکٹر آصف کے مطابق ’یہ وہ وقت تھا کہ جب میں ٹھیک سے دیکھ نہیں پا رہا تھا، میں سُرخ اور پیلے رنگ میں فرق بھی نہیں کر پا رہا تھا، باوجود کوشش کے میں نے یہ فیصلہ کیا کہ اب مجھے مدد کی ضرورت ہے اور میں نے بیس کیمپ سے ریڈیو کی مدد سے رابطہ کیا اور اُنھیں اپنی صحت سے متعلق آگاہ کیا۔‘

ڈاکٹر آصف نے جب بیس کیمپ پر مدد کی اپیل کی تب صبح کے چار بج رہے تھے۔ اُن کے پورٹر اُن تک نہیں پہنچ پائے۔

ڈاکٹر آصف کا کہنا ہے کہ ’میں نے یہ سمٹ آکسیجن کے بغیر کرنا تھی لیکن میں احتیاط کی غرض سے وہ بھی سامان میں شامل کیا تھا، مگر کیمپ فور پر میرے پاس نا تو میرا آکسیجن سلنڈر تھا، نا میرا خیمہ اور نا ہی پینے کے لیے پانی کا بندوبست، یہ تمام چیزیں میرے ہائی ایلٹیچیوڈ پورٹر کے پاس تھیں جو مجھ تک نہیں پہنچ سکا۔‘

کوہ پیما محبوب علی کے مطابق سنو بلائنڈنیس کوہ پیمائی کے دوران کوہ پیماؤں کو متاثر کرنے والی ایسی بیماری ہے جس کی وجہ سے ان کی آنکھیں بُری طرح متاثر ہوتی ہیں۔

ان کا کہنا ہے کہ نانگا پربت جیسے بلند پہاڑوں پر سنو بلائنڈنیس کا خطرہ ہر وقت موجود رہتا ہے اور اس خطرے سے بچاؤ کے لیے خصوصی قسم کی عینک استعمال کی جاتی ہے۔

محبوب علی کا کہنا تھا کہ ’برف پر جو دھوپ پڑتی ہے اس میں چمک بہت زیادہ ہوتی ہے۔ اس سے بہت تیز ریفلیکشن یا عکس پیدا ہوتا ہے جو آنکھوں کو خراب کرتا ہے۔ اس کی دوسری وجہ تیز ہوا کا چلنا ہوتا ہے جو آنکھوں کے اوپری حصے کو متاثر کرتا ہے۔ اس سے آنکھوں میں جلن پیدا ہوتی ہے اور آنکھیں کھولنا ممکن نہیں رہتا۔‘

محبوب علی کے مطابق ’وقتی طور پر اس سے مسائل ہوتے ہیں بالخصوص اتنی بلندی پر تو بہت زیادہ مسائل پیدا ہو جاتے ہیں۔ جب اتنی بلندی پر آنکھیں کھولنا ممکن ہی نہ ہو تو یہ خطرے کی بات ہوتی ہے۔‘

ڈاکٹروں کے مطابق سنو بلائنڈنیس ’فوٹو کیریٹائٹسائر‘ کی ایک شکل ہے جو برف اور برف سے منعکس یا ری فلیکشن سے ہونے والی الٹرا وائلٹ شعاعوں کی وجہ سے ہوتی ہے۔ شمالی اور جنوبی قطب کے علاقوں میں یہ بیماری عام ہے۔ یہ مکمل طور پر قابل علاج اور اکثر وقتی ہوتی ہے۔

یاد رہے نانگا پربت دنیا کی نویں بلند ترین چوٹی ہے مگر اس کا شمار دنیا کی خطرناک ترین چوٹیوں میں ہوتا ہے۔ اس چوٹی کو فتح کرنے کی خواہش میں اب تک 86 کوہ پیما زندگی کی بازی ہار چکے ہیں۔ اس پر ہلاکتوں کی شرح 21 فیصد ہے۔

ڈاکر آصف کو سنو بلائنڈنس کے ساتھ ایک اور جو مسئلہ ہوا وہ یہ تھا کہ وہ کُچھ باتیں بھول بھی گئے۔

ڈاکٹر آصف نے بتایا کہ ’اب آہستہ آہستہ مجھے فراسٹ بائٹ کا سامنا تھا جس کی وجہ سے میری ناک اور میرے ہاتھوں کی اُنگلیاں اور پاؤں متاثر ہونا شروع ہوئے، میں اپنے جسم کو گرم رکھنے کی کوشش میں تھا اور میرا مقابلہ نانگا پربت کی جما دینے والی تیز ٹھنڈی ہواؤں سے تھا۔‘

ڈاکٹر آصف نے بتایا کہ ’میں نانگا پربت پر صبح چار بجے برف پر ہی لیٹ گیا، میرا مقصد یہ تھا کہ اگر کوئی مدد نہیں پہنچتی تو میں تھوڑے آرام کے بعد اس قابل ہو جاؤنگا کہ میں واپسی کا سفر کر سکوں گا، مگر جب مجھے اسرافیل نے جگایا اور پوچھا کہ کیسے ہو تو میں نے اُنھیں کہا ہاں میں ٹھیک ہوں اور بس ابھی تو آرام کرنے کے لیے لیٹا ہوں، تو اسرافیل میں مجھے جھنجھوڑا اور کہا کہ آصف تم یہاں نانگا پربت کے دل میں کیمپ فور پر گزشتہ 24 گھنٹوں سے سو رہے ہو چلوں اُٹھو واپس چلیں۔‘

ڈاکٹر آصف کے مطابق ’میں دیکھ نہیں پا رہا تھا، ہوا تیز تھی۔‘

اُن کے مطابق اسرافیل اُنھیں چیخ چیخ کر بُلاتے اور کہتے کہ آصف ’لٹس موو‘ یعنی اب ہمیں یہاں سے چلے جانا چاہیے۔

ڈاکٹر آصف کے مطابق جب اسرافیل اُن کے پاس کیمپ فور پر پہنچے تو وہ نانگا پربت سمٹ کرنے کے لیے پُر اُمید تھے اور مکمل فٹ تھے، مگر جس جگہ وہ لیٹے ہوئے تھے اُن سے کُچھ فاصلے پر ایک پولینڈ کے کوہ پیما کی خیمے میں وفات ہو چُکی تھی۔ مگر اسرافیل نے اُن کو یہ بات نہیں بتائی۔

ڈاکٹر آصف نے اس موقع پر کہا کہ ’اگر اسرافیل میری مدد کے لیے وہاں نا پہنچتے تو میں عزرائیل کے ساتھ کہیں اور جا چُکا ہوتا۔‘

ڈاکٹر آصف نے بی بی سی کو بتایا کہ اسرافیل نے نانگا پربت کے انتہائی پُر خطر راستوں پر اُن کا آدھا آدھا گھنٹہ بھی انتظار کیا اور اُنھیں سہارا دیتے رہے۔

یہ وہ مقامات ہیں جہاں کوئی بھی کسی کا انتظار نہیں کرتا، کیونکہ ان جگہوں پر متعدد کوہ پیما اپنی جانیں گنوا بیٹھتے ہیں، اور اسی وجہ سے نانگا پربت کو ’کلر ماؤنٹین‘ یا ’خونی پہاڑ‘ کہا جاتا ہے۔

ڈاکٹر آصف نے اسرافیل کا شُکریہ ادا کیا اور کہا کہ اگر اُس دن اسرافیل اُن کی مدد کے لیے پہنچتے تو آج اپنے والدین اور اپنی بیوی بچوں کے ساتھ نا ہوتے۔

الپائن کلب آف پاکستان کے سیکریٹری کرار حیدری کے مطابق ’آصف بھٹی کو نیچے اترنے میں قدم قدم پر مدد اور سہارے کی ضرورت پڑتی رہی۔ یہ مدد اور سہارا اسرافیل فراہم کر رہے تھے، جس کی بدولت ڈاکٹر آصف بھٹی کسی حد تک خطرے سے باہر نکلے۔‘

ڈاکٹر آصف نے جہاں اپنے تمام چاہنے والوں کی دُعاوں کا شُکریہ ادا کیا وہیں اُنھوں نے کوہ پیمائی کے شوقین افراد کے لیے یہ پیغام بھی دیا کہ نانگا پربت سمیت آپ جب بھی کسی پہاڑ کو سر کرنے کی کوشش کریں تو اپنی تیاری مکمل رکھیں۔

ڈاکٹر آصف نے بی بی سی کو بتایا کہ ’گھر والوں کا خیال تو دل و دماغ میں تھا اور ہے بھی مگر کوہ پیمائی اُن کا صرف شوق نہیں بلکہ ایک جنون ہے اور یہ کبھی ختم نہیں ہوگا۔‘


Summary: مہنگائی کا مقابلہ کرنے کے لیے پاکستان میں کچھ لوگ آمدنی بڑھانے کے مختلف طریقے ڈھونڈ رہے ہیں۔ لیکن کیا ہر کسی کے لیے ایسا کر پانا ممکن بھی ہے؟ اور یہ کہ مہنگائی کے اس بحران کو ختم کرنے کے لیے حکومت کو کیا کرنا چاہیے؟

مہنگائی  کے دور میں پاکستان میں کچھ لوگ آمدنی بڑھانے کے مختلف طریقے ڈھونڈ رہے ہیں۔

ایڈیٹر: حسین عسکری

میزبان: ثمرہ فاطمہ

رپورٹر: نازش فیض

فلمنگ: نیر عباس

پروڈکشن ٹیم: خدیجہ عارف، ثقلین امام، رفاقت علی، عارف شمیم


Summary: اولیگارکی ایک ایسی صورت حال ہوتی ہے جب چند لوگ اپنی بے پناہ دولت یا کاروباری مفادات کے ذریعے سیاسی طاقت حاصل کرتے ہیں اور پالیسیوں پر اثر انداز ہونا شروع کر دیتے ہیں۔

’انڈیا کی معیشت پر بڑے کاروباری خاندانوں کا غلبہ ہے۔ یہ صورتحال معیشت کے لیے اچھی نہیں ہے۔‘

’اگر ہم چاہتے ہیں کہ انڈیا میں کاروباری مسابقت بڑھے اور بڑے کاروباری گروپ اپنی مصنوعات اور خدمات مہنگے داموں فروخت نہ کریں تو ان بڑے کاروباری گروپوں کا سائز کم کرنا ہو گا۔‘

ریزرو بینک آف انڈیا کے سابق ڈپٹی گورنر ویرل آچاریہ نے امریکی ریسرچ گروپ بروکنگز انسٹی ٹیوشن کے ایک نئے مقالے میں یہ مشورہ دیا ہے۔

آچاریہ، جو نیویارک یونیورسٹی میں معاشیات کے پروفیسر ہیں، کا کہنا ہے کہ صنعتی ارتکاز (ایک ایسی صورت حال جس میں چند کمپنیاں کسی ملک کی کل پیداوار پر غلبہ رکھتی ہیں) میں 1991 میں لبرلائزیشن اپنانے کے بعد کمی آئی ہے لیکن 2015 کے بعد دوبارہ عروج کا مرحلہ شروع ہوا۔

تاہم سنہ 2021 میں انڈیا کے پانچ بڑے کاروباری خاندانوں، ریلائنس، اڈانی، ٹاٹا، آدتیہ برلا اور بھارتی ایئرٹیل، کے اثاثوں کا حصہ بڑھ کر تقریباً 18 فیصد ہو گیا۔ سنہ 1991 میں یہ 10 فیصد تھا۔

ویرل اچاریہ کہتے ہیں ’یہ کمپنیاں نہ صرف بہت چھوٹی کمپنیوں کی قیمت پر پھیلی ہیں، بلکہ یہ پانچ سب سے بڑی کمپنیوں کی قیمت پر بھی بڑھی ہیں۔ کیونکہ اس دوران ان پانچ بڑی کمپنیوں کا مارکیٹ شیئر 18 فیصد سے کم ہو کر نو فیصد رہ گیا۔‘

وائرل اچاریہ کے مطابق ایسا بہت سی وجوہات کی وجہ سے ہوا جن میں ان بڑی کمپنیوں کی جانب سے چھوٹی کمپنیوں کی خریداری، انضمام اور حصول کے لیے بڑھتی ہوئی بھوک اور حکومت کی جانب سے ایسی صنعتی پالیسی شامل ہے جو پراجیکٹس الاٹ کرنے میں بڑی کمپنیوں کی مدد کرتی ہے۔

وائرل اچاریہ کے مطابق یہ رجحانات تشویشناک ہیں جو کرونی کیپٹلزم (ایک ایسی صورتحال جس میں کاروبار کو سیاسی رابطوں کے ذریعے محفوظ بنایا جاتا ہے) کی علامت ہیں۔

ان کے مطابق ایسے حالات میں کارپوریٹ کمپنیوں کے گروپوں میں غیر قانونی لین دین ہوتا ہے اور جو کمپنیاں حکومت یا سیاسی قیادت کے قریب تر ہوتی ہیں وہ بینکوں سے زیادہ سے زیادہ قرضہ حاصل کرتی ہیں۔

اس کی وجہ سے ان کمپنیوں کو آسانی سے فنڈز مل جاتے ہیں جبکہ دوسرے حریفوں کے لیے ان کا مقابلہ کرنا مشکل ہو جاتا ہے۔

حال ہی میں، اڈانی گروپ پر ہنڈنبرگ ریسرچ کی رپورٹ میں گروپ کے ضرورت سے زیادہ فائدہ اٹھانے کا سوال اٹھایا گیا تھا۔

اڈانی گروپ پر ہنڈنبرگ کی اس رپورٹ کی وجہ سے اڈانی گروپ کی مارکیٹ ویلیو میں زبردست کمی آئی اور سرمایہ کاروں کے اربوں ڈالر سٹاک مارکیٹ میں ڈوب گئے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

آئی ایم ایف کے سابق افسر جوش فیلڈمین نے بی بی سی سے اس معاملے پر بات چیت میں کہا کہ ایسی ’قومی چیمپئن کمپنیاں آسانی سے اوور لیوریج ہو جاتی ہیں اور پھر ڈوب جاتی ہیں۔‘

’اس سے ملکی معیشت کو کافی نقصان ہوتا ہے۔ ایسا کئی ایشیائی ممالک میں ہو چکا ہے۔ خاص طور پر 1998 میں، یہ انڈونیشیا میں بہت دیکھا گیا تھا۔‘

ماہر اقتصادیات نوریل روبینی نے پروجیکٹ سنڈیکیٹ کے لیے فروری کے ایک کالم میں انڈیا کے معاشی ماڈل پر تشویش کا اظہار کیا جس میں ’چند بڑے نجی اولیگارک بزنس ہاؤسز کو معیشت کے ایک بڑے حصے پر کنٹرول کرنے کی اجازت دی جا رہی ہے۔‘

انھوں نے لکھا ’اس پالیسی کی وجہ سے oligarch کاروباری گھرانے پالیسی سازی پر گرفت کرنے میں کامیاب ہوئے ہیں اور انھیں اس کا فائدہ ہوا ہے۔‘

روبینی نے کہا کہ ’ایسے حالات کی وجہ سے جدت ختم ہونے لگتی ہے۔ ملک کی اہم صنعتوں میں اسٹارٹ اپس اور دیگر کمپنیوں کا داخلہ رک جاتا ہے۔‘

قومی چیمپئن کمپنیاں بنانے کے لیے انڈیا نے جو حکمت عملی اپنائی وہ 1990 کی دہائی میں چین، انڈونیشیا اور جنوبی کوریا کی طرف سے اپنائی گئی حکمت عملی سے ملتی جلتی ہے۔

ایسی کمپنیاں ایک بڑا کاروباری گروپ ہوا کرتی تھیں جنہیں ایک خاندان چلاتا تھا۔ ان کو چیبل کہتے تھے۔

سمارٹ فون کمپنی سیم سنگ ایک chaebol (بڑے خاندان کی ملکیت کمپنی) کی ایک مثال ہے۔ ایک زمانے میں جنوبی کوریا کی معیشت پر اس بڑی کمپنی کا غلبہ تھا۔

آچاریہ کہتے ہیں ’لیکن انڈیا کی طرح، ان ممالک نے اپنی بڑی کمپنیوں کے تحفظ کے لیے ٹیرف کی شرحوں کا سہارا نہیں لیا۔‘

دوسری طرف، انڈیا اپنی گھریلو صنعتوں اور بڑے کاروباری گروپوں کو عالمی مسابقت سے بچانے کے لیے زیادہ سے زیادہ تحفظ پسند پالیسیاں اپنا رہا ہے۔ اور یہ سب انڈیا کی ان کوششوں کو متاثر کر رہا ہے جس کے تحت ملک کو دنیا کی اگلی فیکٹری بنانا مقصود ہے۔

آچاریہ اور روبینی دونوں کا کہنا ہے کہ اگر انڈیا عالمی سطح پر زیادہ مسابقتی طور پر ابھرنا چاہتا ہے تو اسے ٹیرف کو کم کرنا ہوگا اور ’چائنا پلس ون‘ کے رجحان سے فائدہ اٹھانا ہو گا۔

اس رجحان کے تحت بڑی کمپنیاں اپنے مینوفیکچرنگ بیس کو انڈیا اور ویت نام جیسے ممالک میں منتقل کرنا چاہتی ہیں۔

آچاریہ کا کہنا ہے کہ صنعتی ارتکاز کا گھریلو معیشت پر اثر پڑ سکتا ہے۔ مارکیٹ میں بگ فائیو کی بڑھتی ہوئی طاقت مسلسل بڑھتی ہوئی بنیادی افراط زر کی شرح کو بلند رکھ سکتی ہے۔

ان کا کہنا ہے کہ ان کمپنیوں کے پاس قیمتوں کا تعین کرنے کی بے مثال طاقت ہے اور وہ اس معاملے میں صنعت کی دیگر کمپنیوں کے مقابلے میں برتری کی پوزیشن میں ہیں۔

قیمتوں کا تعین کرنے کی طاقت کا مطلب یہ ہے کہ یہ بڑی کمپنیاں اپنی مصنوعات اور خدمات کی قیمتیں طویل عرصے تک کم رکھ سکتی ہیں۔ اس سے مسابقتی کمپنیوں کے لیے مارکیٹ میں زندہ رہنا مشکل ہو جاتا ہے۔

لیکن کچھ دوسرے ماہرین اقتصادیات نے بی بی سی کو بتایا ہے کہ انھیں اس تعلق پر شک ہے۔

فیلڈ مین کہتے ہیں کہ ’اگر بگ فائیو کمپنیاں کسی نئے شعبے میں داخل ہوتی ہیں، تو اس میں کوئی شک نہیں کہ وہ بڑی بن سکتی ہیں لیکن اس شعبے میں مقابلہ بھی بڑھ سکتا ہے اور قیمتیں نیچے آ سکتی ہیں۔‘

اس کی سب سے بڑی مثال ریلائنس انڈسٹریز کی کمپنی Jio کی ٹیلی کام سیکٹر میں انٹری ہے۔ جیسے ہی جیو اس سیکٹر میں داخل ہوا، اس شعبے میں خدمات کی قیمتیں کم ہو گئیں۔

بینک آف بڑودہ کے چیف اکانومسٹ مدن سبنویس کہتے ہیں کہ اس نظریے کی حمایت کرنے کے لیے کافی ثبوت نہیں ہیں۔

وہ کہتے ہیں کہ ’ایئر لائنز سیکٹر کی مثال لیں۔ ان میں سے زیادہ تر کمپنیوں کی اس شعبے میں موجودگی نہیں ہے۔ اس شعبے میں چھوٹی کمپنیوں کا غلبہ ہے۔ اس کے باوجود کرایہ مسلسل بڑھ رہا ہے۔‘

ان کا کہنا ہے کہ صارفین کی سطح پر وہ شعبے جو بنیادی افراطِ زر کی بنیاد ہوتے ہیں (خوراک اور ایندھن کی قیمتوں کو چھوڑ کر) ان میں ان کمپنیوں کی موجودگی نہیں ہے جیسا کہ تفریح، تعلیم، صحت، گھریلو اشیاء، صارفین کی دیکھ بھال وغیرہ۔


Summary: تلور کے شکار کو مشرق وسطیٰ کے شاہی خاندان ایک کھیل اور شوق کے طور پر دیکھتے ہیں۔ پاکستان ان شاہی خاندانوں کے اس شوق کو جاری رکھنے کے لیے ہر سال پرمِٹ جاری کرتا ہے جس میں قطر، سعودی عرب، متحدہ عرب امارات اور بحرین سے عرب شیخ پاکستان پہنچتے ہیں لیکن پاکستان ان دوروں سے کیا حاصل کرتا ہے؟

’معافی وہ مانگیں جن کی غلطی ہے۔ میری غلطی نہیں۔ میرا اللہ سائیں گواہ ہے۔ اگر مجھے کچھ ہوتا ہے تو اس کے ذمہ دار وہ لوگ ہوں گے جو مجھے دھمکا رہے ہیں۔‘

یہ بیان 27 برس کے ناظم جوکھیو کا ہے جو انھوں نے اپنے مرنے سے ایک روز قبل ویڈیو پر ریکارڈ کر کے اپنے فیس بُک پر ڈالا تھا۔

اس بیان کو ریکارڈ کرنے کی وجہ بتاتے ہوئے ناظم نے ویڈیو میں بتایا کے ان کا ایک غیر ملکی قافلے سے گاؤں کے اندر تلور کا شکار کرنے پر جھگڑا ہوا اور بات ہاتھا پائی تک پہنچ گئی۔ ناظم نے اس واقعے کی ویڈیو بنائی جس پر بعد میں ان کے بقول انھیں اسے ڈیلیٹ کرنے کے لیے دھمکیاں دی گئیں۔

جن لوگوں سے ناظم کا جھگڑا ہوا وہ ایک عرب شیخ کے قافلے کا حصہ تھے اور پاکستان پیپلز پارٹی کے رکن صوبائی اسمبلی جام اویس کے مہمان تھے۔

بات بگڑنے سے بچانے کے لیے ناظم کے بھائی افضل جوکھیو انھیں وڈیرے کے فارم ہاؤس پر لے گئے جہاں یہ غیر ملکی مہمان بھی ٹھہرے ہوئے تھے۔

’میں نے اسے کہا کہ تمھیں ایک دو تھپڑ ماریں گے تو تم خاموشی سے کھا لینا اور معافی مانگ لینا۔‘

افضل نے کہا کہ فارم ہاؤس پہنچنے پر انھیں اپنے بھائی کو وہیں چھوڑنے اور صبح آنے کا کہا گیا۔ ’میں صبح پہنچا تو مجھے بتایا گیا کہ تمہارا بھائی ایکسپائر ہو گیا۔ مجھے سمجھ نہیں آیا کہ یہ کیسے ہو سکتا ہے۔‘

کچھ دیر بعد پولیس نے اسی فارم ہاؤس سے ناظم کی تشدد زدہ لاش برآمد کی۔ اس وقت ناظم کے قتل کا معاملہ عدالت میں زیرِ سماعت ہے اور صوبہ سندھ کے بیشتر حصوں میں باعثِ احتجاج ہے۔

ناظم جوکھیو کے قتل کے بعد پاکستان کی تلور ڈپلومیسی ایک بار پھر زیرِ بحث ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

اسی اور نوے کی دہائی میں بلوچستان کے پسماندہ علاقوں میں تلور کے شکار کے لیے آئے شاہی خاندان کے قافلوں پر بلوچ علیحدگی پسند گروہوں کی جانب سے حملے کیے گئے لیکن یہ پہلی بار ہے کہ صوبہ سندھ کے مختلف علاقوں میں عوام کی ایک بڑی تعداد نے احتجاج ریکارڈ کرانے کے ساتھ ساتھ تلور کے شکار پر مکمل پابندی عائد کرنے کا مطالبہ بھی کیا ہے اور اس دوران زیادہ تر سوالوں کا رُخ اسی طرف ہے کہ آخر پاکستان اپنی خارجہ پالیسی میں تلور کے شکار کو اتنی اہمیت کیوں دیتا ہے؟

اس کے بارے میں متحدہ عرب امارات میں پاکستان کے سابق سفیر نے بی بی سی کو بتایا کہ ’بات ایک کھیل یا شوق کو بطور خیر سگالی پاکستان پروموٹ کرتا ہے کیونکہ انڈیا کی طرح ہمارے پاس نائٹ کلب نہیں جہاں ہم ان خلیجی ممالک سے آئے شاہی خاندان کے ارکان کو لے جائیں۔‘

’اس لیے تلور کے شکار کو پروموٹ کرنے میں کوئی قباحت نہیں ہونی چاہیے۔ یہ عرب ثقافت کا حصہ ہے اور پاکستان اور ان ممالک کے درمیان تعلقات بہتر رکھنے کا ایک طریقہ بھی ہے۔‘

نام ظاہر نہ کرنے کی شرط پر اس سابق سفیر نے کہا کہ ’سندھ اور بلوچستان میں شکار کی جگہوں کو الاٹ کرنا ہمیشہ سے مسئلہ رہا ہے۔ بہت سوچ سمجھ کر اس کا تعین کرنا پڑتا ہے اور پاکستان کی کوشش رہی ہے کہ اپنے مہمانوں کے لیے بہتر سے بہتر انتظامات کیے جائیں۔‘

اس شکار کی اہمیت اور خارجہ پالیسی سے تعلق کا اندازہ ایک اور واقعے سے بھی لگایا جاسکتا ہے۔ صحافی سٹیو کول اپنی کتاب ’گھوسٹ وارز‘ میں لکھتے ہیں کہ فروری 1999 میں ایک اماراتی شیخ تلور کے شکار کے لیے اپنے قافلے سمیت جنوبی افغانستان پہنچے۔ اسی دوران امریکہ کی سینٹرل انٹیلیجنس ایجنسی یعنی سی آئی اے کو پتا چلا کے اماراتی شیخ کے اس قافلے میں امریکہ کو مطلوب القاعدہ کے لیڈر اسامہ بن لادن بھی شامل ہیں اور شیخ کے کیمپ میں قیام کر رہے ہیں۔

سٹیو کول لکھتے ہیں کہ ’ایجنسی نے اسی وقت کروُز میزائل کے ذریعے اسامہ بن لادن کو مارنے کا پلان تیار کیا لیکن اماراتی شیخ کی موجودگی کی وجہ سے یہ پلان روکنا پڑا یعنی سفارتی تعلقات خراب نہ کرنے کی خاطر امریکہ نے اپنے سب سے مطلوب ٹارگٹ کو بھی ہاتھ سے جانے دیا۔‘

’اس خیمے پر میزائل پھینکنے سے نہ صرف یہ کیمپ بلکہ امریکہ کی خلیجی ممالک کے ساتھ خارجہ پالیسی بھی تباہ ہو جاتی۔‘

بظاہر معصوم سا لگنے والا یہ تلور خلیجی ممالک سے آنے والے عرب شیخوں کے لیے خاصی اہمیت رکھتا ہے۔ اس کے شکار کو جہاں مشرق وسطیٰ کے شاہی خاندان ایک کھیل اور شوق کے طور پر دیکھتے ہیں، وہیں یہ تاثر بھی عام ہے کہ اس کا گوشت شہوت انگیز ہوتا ہے حالانکہ اس تاثر کا کسی سائنسی تحقیق سے تعلق نہیں۔

پاکستان عرب شیخوں کے اس شوق کو جاری رکھنے کے لیے ہر سال پرمِٹ جاری کرتا ہے جس میں قطر، سعودی عرب، متحدہ عرب امارات اور بحرین سے عرب شیخ پاکستان پہنچتے ہیں۔

رواں سال اکتوبر میں بھی وزارتِ خارجہ کی طرف سے صرف ابوظہبی سے شاہی خاندان کے 11 ارکان کو پاکستان کے سندھ، پنجاب اور بلوچستان صوبوں میں شکار کے لیے پرمٹ جاری کیے گئے۔ شاہی خاندان کے یہ رکن نومبر سے فروری کے دوران پاکستان میں تلور کے شکار کے لیے آئیں گے جیسا وہ ہر سال کرتے ہیں۔

اس کے علاوہ شاہی خاندان کے ساتھ آنے والے باز کے پرمِٹ کی فیس بھی پہلے سے طے ہوتی ہے یعنی فی باز ایک ہزار ڈالر فیس طلب کی جاتی ہے۔ اسی باز کی ٹریننگ کے لیے کبوتر کو باز کے آگے اڑا کر اس باز کی تیزی کو پرکھا جاتا ہے کہ وہ کتنی جلدی کبوتر کو دبوچ سکتا ہے اور باز کی اس ٹریننگ کے لیے خاص طور سے مقامی لوگوں کو معاوضہ دیا جاتا ہے۔

محکمہ وائلڈ لائف سے منسلک ایک افسر نے بتایا کہ ’ہم چاہیں بھی تو یہ سلسلہ نہیں روکا جا سکتا کیونکہ یہ پاکستان کی جانب سے خلیج میں اپنے تعلقات بنائے رکھنے کا ایک طریقہ ہے۔‘

’اس میں ایک فرق واضح کرنے کی ضرورت ہے کہ اس وقت دو طریقوں سے پاکستان میں تلور کے شکار پر شاہی خاندان کے رکن آتے ہیں۔ ایک حکومت کے ذریعے دیے جانے والے دعوت ناموں پر اور دوسرا ذاتی طریقے سے وڈیروں اور دوستوں کے ساتھ روابط ہونے کی بنیاد پر۔‘

ایک مشہور قصہ پاکستان کے سابق فوجی آمر ضیا الحق سے منسلک ہے جہاں انھوں نے ایڑھی چوٹی کا زور لگا کر چاغی میں آئے ایک سعودی وزیر سے ملاقات کے لیے وقت نکالا جبکہ اس سعودی وزیر نے تمام تر پروٹوکول کو نظر انداز کرتے ہوئے ان سے سرد مہری کا سلوک روا رکھا۔

ضیا الحق سعودی وزیر سے مل کر ایک واقعے کے بعد آنے والے سعودی ردِ عمل کو سنبھالنا چاہ رہے تھے کیونکہ سعودی وزیر کے شکار پر آئے دورے کے دوران ڈیرہ بگٹی ضلع میں شکار پر آئے ہوئے ایک اور سعودی گروپ پر چند افراد نے حملہ کر دیا تھا لیکن سعودی وزیر صدر کے دفتر سے کی جانے والی متعدد فون کالز نہیں اٹھا رہے تھے۔

بی بی سی سے بات کرتے ہوئے سابق سیکریٹری بلوچستان احمد بخش لہڑی نے بتایا کہ ’اس سے ایک اندازہ یہ بھی ہوتا ہے کہ زیادہ تر خلیجی ممالک سے آنے والے شاہی خاندان کے ارکان ان دوروں کے دوران سیاسی گفتگو نہیں کرنا چاہتے۔ ایسا نہ کرنے کے پیچھے بنیادی وجہ کسی قسم کے تنازع کو جنم دینے سے روکنا ہے۔‘

انھوں نے یہ قصہ اپنی کتاب ’آن دی مڈ ٹریک‘ میں بھی لکھا ہے جو ان کی یادداشتوں پر مبنی ہے۔

اگر تاریخ دیکھیں تو زیادہ تر محققین پاکستان میں تلور کے شکار کی باقاعدہ شروعات سنہ 1973 سے گنتے ہیں۔

1970 کی دہائی سے باقاعدہ طور پر تلور کے شکار کے لیے خلیجی ممالک سے عرب شیخ اور حکمران خاندانوں کو بلانا شروع کر دیا تھا۔ ان دوروں کو نجی دورے کا نام دیا گیا، جسے پاکستان نے ان ممالک سے اپنے سفارتی تعلقات استوار کرنے کے لیے استعمال کیا۔

اسی دہائی میں خلیجی ممالک میں تیل کی پیداوار کے نتیجے میں دولت آئی تھی اور پھر دیکھتے ہی دیکھتے سعودی عرب اور متحدہ عرب امارات سے عرب شیخ نجی دوروں کے لیے پاکستان آنے لگے۔

تو پھر پاکستان ان دوروں سے کیا حاصل کرتا ہے؟ خارجہ پالیسی ماہرین کا کہنا ہے کہ پاکستان ان دوروں کا صحیح طریقے سے فائدہ نہیں اٹھا پا رہا ہے۔

ناظم قتل کیس کے بعد اب تمام نظریں شکار کے اس پورے نظام پر جمی ہوئی ہیں

دفترِ خارجہ کے ایک سابق ترجمان نے اپنی شناخت ظاہر نہ کرنے کی شرط پر بتایا کہ ’آپ دبئی اور پاکستان کا پچھلے 25 سال کا موازنہ کر لیں۔ سنہ 1994 میں دبئی میں ریت اور پانی کے علاوہ کچھ نہیں تھا۔ اوپر سے شدید گرمی رہتی تھی۔ اس وقت ہمیں فون پر خلیجی وزرا ہر ایک چیز کے بارے میں سوال کیا کرتے تھے اور ان ذاتی تعلقات اور بہتر سفارتی پالیسی کی بنیاد پر دبئی کہاں سے کہاں پہنچ گیا اور 25 سال بعد آپ دیکھ لیں کہ پاکستان کس نہج پر کھڑا ہے۔‘

سابق ترجمان نے بتایا کہ ’ہم نے کئی بار کوشش کی کہ اس پوری پریکٹس کو مکمل طور پر ختم کر دیا جائے کیونکہ اس سے ہماری خاصی تذلیل ہوتی ہے۔ عرب شہزادہ تمام وزرا کے سامنے اس کا خیال رکھنے والوں کو گھڑی دے جاتا ہے اور صرف ہر حکومت میں حکمرانوں کے ذاتی تعلقات استوار ہو جاتے ہیں۔ اس سے زیادہ کچھ نہیں ہو پاتا۔ ہماری مزاحمت بھی بیکار رہی اور کہا گیا کہ یہ سلسلہ ختم نہیں ہو سکتا۔‘

’پاکستان شکار کی پالیسی سے فائدہ نہیں اٹھا رہا‘

بورڈ آف انویسٹمنٹ کے سابق سربراہ ہارون شریف نے کہا کہ 'یہ تمام دورے پاکستان کے سب سے پسماندہ علاقوں میں منعقد ہوتے ہیں۔ چاہے وہ سندھ ہو، پنجاب یا بلوچستان۔ تو اس اثر و رسوخ کو ان علاقوں کی ترقی کے لیے استعمال کیا جا سکتا ہے، جو کہ پاکستان نہیں کر پا رہا ہے۔‘

اس کی ایک مثال رحیم یار خان میں شیخ زید ائیرپورٹ کی ہے جو وہاں کے لوگوں کے لیے شیخ زید نے تعمیر کروایا۔ لیکن اس واضح مثال کے علاوہ دیگر صوبوں میں ایسی کوئی مثال نہیں ملتی جس کے بارے میں کہا جا سکے کہ شکار کی یہ اجازت اس علاقے کی فلاح و بہود کے کام آ رہی ہے۔

مثال کے طور پر پسنی میں شیخ کی طرف سے تعمیر کروایا جانے والا سکول اب تک فعال نہیں ہو سکا ہے۔ جبکہ وہیں پاس میں لگایا گیا واٹر پمپ بھی ویسے کا ویسا ہی پڑا ہوا ہے۔ اسی طرح سندھ میں پوچھنے پر بھی کوئی ایسی مثال نہیں ملتی جہاں عوام کے لیے کوئی پانی کا پمپ، کوئی سڑک یا ہسپتال یا کلینک تعمیر کرایا گیا ہو۔

اس کے بارے میں جب عرب شاہی خاندان کے پاکستان میں منتظمین سے پوچھا گیا تو انھوں نے کہا کہ 'شیخ سکول بنوا کر دے سکتے ہیں، اسے چلانا یا بند رکھنا یہاں کی حکومت کا کام ہے۔‘

دوسری جانب پاکستان کے وزیرِ اعظم عمران خان بھی ماضی میں تلور کے شکار پر پاکستان آنے والے عرب شیخ اور حکمران خاندانوں پر تنقید کرتے رہے ہیں۔

سنہ 2016 میں تلور کے شکار پر پابندی اٹھائے جانے کے بعد اس کے بارے میں انھوں نے ٹوئٹر پر جاری ایک پیغام میں کہا تھا کہ ’مجھے یقین نہیں آرہا کہ تلور کا شکار ہماری خارجہ پالیسی کا اہم ستون بن گیا ہے۔ واضح رہے کہ انڈیا اس کی اجازت نہیں دیتا۔‘

لیکن اب انھی کے دورِ حکومت میں خلیجی ممالک کے رکن کا یہ چوتھا دورہ ہے۔

نومبر 2020 میں بھی وزیرِ اعظم نے ایک نجی ٹی وی چینل کو انٹرویو کے دوران بتایا کہ ’بحرین اور متحدہ عرب امارات کی طرف سے پاکستان پر اسرائیل کو تسلیم کروانے کے لیے زور دیا جا رہا ہے۔‘ تاہم انھوں نے بعد میں کئی بیانات میں اپنے اس بیان کی تردید کرتے ہوئے کہا کہ ’پاکستان اسرائیل کو اس وقت تک تسلیم نہیں کرے گا جب تک فلسطین کے معاملے کا منصفانہ حل نہیں نکل جاتا۔‘

اسی سلسلے میں رواں سال فروری میں جب متحدہ عرب امارات اور ابوظہبی سے شاہی خاندان کے فرد شکار کے لیے پاکستان پہنچے تو پاکستان میں یہی چرچا رہا کہ شکار پر آئے شاہی خاندان کہ رکن پاکستان کو اسرائیل کو تسلیم کروانے کے بارے میں ضرور بات کریں گے لیکن ایسی کوئی بات منظرِ عام پر نہیں آئی۔

پاکستان کے وزیرِ خارجہ شاہ محمود قریشی سے کئی بار رابطہ کرنے پر بھی حکومتی پالیسی کے بارے میں بھیجے گئے سوالات کا جواب نہیں مل سکا۔

جبکہ ناظم قتل کیس کے بعد اب جہاں تمام نظریں شکار کے اس پورے نظام پر جمی ہوئی ہیں اور لوگوں کے احتجاج میں اضافہ ہو رہا ہے، وہیں ناظم کے بھائی افضل جوکھیو کا کہنا ہے کہ ان پر زور ہے کہ وہ اس معاملے پر سمجھوتہ کر کے بات ختم کر دیں۔

تاہم اب یہ معاملہ تلور کے شکار سے بڑھ کر عام لوگوں کی زندگیوں تک پہنچ چکا ہے۔


Summary: احسان شیخ کے کزن مجاہد علی شیخ کے مطابق تمام زائرین دادو سے تھے اس لیے المناک حادثے نے نہ صرف ان کے خاندان کو سوگوار کیا بلکہ بڑی تعداد میں لوگوں کی ہلاکت کے باعث پورا علاقہ سوگوار ہے۔

سندھ کے ضلع دادو سے تعلق رکھنے والے 13 سالہ احسان شیخ ان 19 زائرین میں شامل تھے جو کہ جمعے کو بلوچستان کے ضلع خضدار میں ایک المناک روڈ حادثے میں ہلاک ہوئے۔

احسان شیخ کے کزن مجاہد علی شیخ نے فون پر بی بی سی کو بتایا احسان نہ صرف اپنے گھر بلکہ پورے خاندان کا لاڈلا تھا۔ اُنھوں نے بتایا کہ احسان اور اُن کے دو ماموں ایک روحانی اجتماع میں شرکت کے لیے گئے تھے۔ ’لوگ واپس آتے ہیں تو عموماً گھر پر خوشی کا سماں ہوتا ہے لیکن کزن کی ناگہانی موت نے ہمارے پورے خاندان کو سوگوار کر دیا۔‘

حادثے کا شکار ہونے والی بس کی چھت پر لوگوں کی بڑی تعداد سوار تھی اور ہلاک ہونے والوں میں زیادہ تر وہی لوگ شامل تھے۔

مجاہد علی شیخ نے بتایا کہ ہلاک اور زخمی ہونے والے تمام افراد زائرین تھے اور ان کا تعلق سندھ کے ضلع دادو سے تھا۔

اُنھوں نے بتایا کہ یہ لوگ دادو سے نو جون کو خضدار کی تحصیل وڈھ میں عرسِ خواجگان نامی ایک روحانی تقریب میں گئے تھے۔

یہ تقریب صوفی بزرگوں عبد القادر جان اور گل محمد جان کا عرس ہوتا ہے جو کہ ہر سال جون میں منعقد کیا جاتا ہے۔

اُن کا کہنا تھا کہ ان زائرین میں ان کے دو ماموں غلام مصطفیٰ شیخ اور حنیف شیخ کے علاوہ غلام مصطفیٰ کے چھوٹے بیٹے حسان شیخ بھی شامل تھے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ان کا کہنا تھا کہ حادثے میں اُن کے دونوں ماموں زخمی ہوئے جبکہ کزن احسان شیخ ہلاک ہوا۔

اُنھوں نے بتایا کہ احسان شیخ آٹھویں جماعت کا طالب علم تھا اور پانچ بھائیوں میں ان کا نمبر چوتھا تھا۔ ’چھوٹا ہونے کی وجہ سے حسان شیخ خاندان کے ہر فرد کا لاڈلا تھا لیکن وہ کمسنی میں ہمیں چھوڑ کر چلا گیا۔‘

اُنھوں نے کہا کہ اس المناک حادثے نے نہ صرف ان کے خاندان کو سوگوار کیا بلکہ بڑی تعداد میں لوگوں کی ہلاکت کے باعث پورا علاقہ سوگوار ہے۔

یہاں کے درگاہ کے سجادہ نشین محمد طارق جان نے فون پر بی بی سی کو بتایا کہ خواجگان کے عرس میں بلوچستان اور سندھ کے مختلف علاقوں سے لوگوں کی بڑی تعداد شرکت کے لیے آتی ہے۔

ان کا کہنا تھا رات کو جب عرس ختم ہوا تو ڈیڑھ بجے اُنھوں نے دیگر لوگوں کی طرح حادثے کا شکار ہونے والی بس کے زائرین کو خوشی خوشی رخصت کیا۔

اُنھوں نے بتایا کہ بس کا ڈرائیور پہلی مرتبہ اس علاقے میں آیا تھا اور چونکہ یہ لوگ رات کو سفر کر رہے تھے، اس لیے ہوسکتا ہے کہ جس موڑ پر حادثہ پیش آیا ہے اسے کاٹتے ہوئے ڈرائیور کو اس کے بارے میں صحیح اندازہ نہیں ہوا ہو۔

احسان شیخ کی درگاہ پر لی گئی ایک تصویر

جب اس واقعے کی وجوہات کے بارے میں اسسٹنٹ کمشنر خضدار جمیل احمد سے رابطہ کیا گیا تو اُنھوں نے اس کی وجہ تیز رفتاری کو قرار دیا۔

محمد طارق جان نے کہا کہ اس بس میں جانے والے لوگوں کی تعداد زیادہ تھی جس کی وجہ سے ان میں بعض لوگ چھت پر بیٹھ گئے اور یہ بتایا جا رہا ہے کہ اُن ہی لوگوں میں سے زیادہ لوگ مارے گئے۔

اس واقعے میں زخمی ہونے والے غلام مصطفیٰ شیخ نے خضدار ہسپتال میں میڈیا کے نمائندوں کو بتایا کہ رات کو جلسہ ختم ہونے کے بعد وہ روانہ ہوئے تو 150 کلومیٹر کے فاصلے پر موڑ کاٹتے ہوئے بس کھائی میں گر گئی۔

ہسپتال ہی میں ایک اور زخمی علی ملاح نے بتایا کہ نیچے کھائی تک بس نے تین قلابازیاں کھائیں اور پھر ایک اور پہاڑی سے ٹکرا کر رکی۔

یہ واقعہ سندھ اور بلوچستان کے درمیان ایم ایٹ پر بھلونک کے مقام پر پیش آیا۔

اس علاقے سے لوگوں کو طبی امداد کی فراہمی کے لیے واپس خضدار منتقل کیا گیا۔

ٹیچنگ ہسپتال خضدارکے سینیئر ڈاکٹر محمد اسماعیل باجوئی نے بتایا کہ اس حادثے میں کم ازکم 19 افراد ہلاک اور 50 زخمی ہوئے۔

ان کا کہنا تھا کہ زخمیوں میں سے بعض کی حالت تشویشناک تھی جن کو کمبائنڈ ملٹری ہسپتال خضدار منتقل کیا گیا۔

زخمیوں میں سے بعض کی حالت تشویشناک ہونے کے باعث ہلاکتوں میں اضافے کے امکان کو مسترد نہیں کیا جا سکتا۔

سڑک خراب ہونے کی شکایت

خضدار کو سندھ کے ضلع شہداد کوٹ سے جو سڑک منسلک کرتی ہے، وہ ایم ایٹ کہلاتی ہے۔

درگاہ کے سجادہ نشین محمد طارق جان نے بتایا کہ اس شاہراہ کا ایک بڑا حصہ دشوارگزار پہاڑی علاقے پر مشتمل ہے جہاں روڈ کی حالت خراب ہے۔

اسسٹنٹ کمشنر خضدار جمیل احمد نے بتایا کہ گذشتہ سال سیلابوں سے پہاڑی علاقے میں روڈ نہ صرف خراب ہوا تھا بلکہ اس کے بعض حصے بہہ گئے تھے۔

یہ شاہراہ نیشنل ہائی ویز اتھارٹی کے زیر انتظام ہے۔

جمیل احمد کا کہنا تھا کہ گذشتہ سال بارشوں کے بعد اس کے جو حصے خراب ہوئے تھے ان کی مرمت کا کام تاحال شروع نہیں کیا گیا۔


Summary: سنہ 1955 میں برطانیہ کے مڈلینڈ بینک میں کسی کو خیال آیا کہ انھیں روسی بینک سے ڈالر خریدنے کی ضرورت نہیں۔ وہ انھیں ادھار پر بھی لے سکتے ہیں جس سے غیر ملکی کرنسی کی خریداری پر برطانوی پابندیاں لاگو نہیں ہوں گی۔ یوں اس ڈیل سے روسی بینک نے امریکی پابندیوں سے بچ کر پیسے بنائے اور مڈلینڈ نے برطانوی پابندیوں سے بچ کر پیسے بنائے۔

سٹی آف لندن میں واقع لندن سٹاک ایکسچینج اور بینک آف انگلینڈ

جب روس نے یوکرین میں مداخلت کی تو دنیا کی توجہ اس بات پر مرکوز ہوئی جس پر میں نے قریب ایک دہائی سے تحقیق کی ہے اور لکھا: کریملن کے کالے دھن کو سفید کرنے میں برطانیہ کا کردار۔

یہ بڑا مسئلہ ہے اور اس نے ایک جارحانہ آمریت کی مالی معاونت کی ہے جس نے ہزاروں لوگوں کو قتل اور لاکھوں کو بے گھر کیا اور یہ کوئی معمولی بات نہیں۔ اس نظام کے ذریعے نہ صرف روسی باشندے بلکہ دنیا بھر کے بعض امیر ترین اور جرائم پیشہ لوگ منی لانڈرنگ کے مرتکب ہوتے ہیں اور یہ رقوم بہت بڑی ہوتی ہیں۔

ہر سال ترقی پذیر ممالک سے ایک ٹریلین ڈالر (جی ہاں! دس کھرب یعنی ایک ہزار ارب ڈالر) چرائے جاتے ہیں اور اس میں سے ایک بڑی رقم لندن یا اس کی سیٹلائٹ ٹیکس ہیونز (ٹیکسوں میں چھوٹ والے مقامات) کے ذریعے منتقل کی جاتی ہے۔

اسے آف شور منی لانڈرنگ کہا جاتا ہے مگر اس سے کیا مراد ہے؟ سننے میں یہ مشکل لگتا مگر بنیادی سطح پر یہ ایک سادہ خیال پر مبنی ہے۔ اسے معاشی سرگرمیوں کے مرکز ’دی سٹی آف لندن‘ نے ایجاد کیا، جو نیویارک کی وال سٹریٹ کے برابر ہے۔

یہ تاریخ میں برطانیہ کی سب سے اہم ایجادات میں سے ہے۔ آف شور کے تصور کے بغیر آج کی دنیا کچھ الگ ہو سکتی تھی۔

سنہ 1944 میں اتحادی فتح کے قریب تھے اور جنگ کے بعد کی منصوبہ بندی کر رہے تھے۔ وہ ایک بہتر عالمی مالیاتی نظام بنانا چاہتے تھے تاکہ دوبارہ 1930 کی دہائی کے معاشی بحران اور دوسری عالمی جنگ کی تباہی جیسی صورتحال سے بچا جا سکے۔

اس نظام کو اُس چھوٹے امریکی کمپلیکس کا نام دیا گیا جہاں اس پر مذاکرات ہوئے تھے: بریٹن ووڈز۔

امریکہ میں بریٹن ووڈز کا مقام جہاں یہ نظام طے کیا گیا

برکلی میں یونیورسٹی آف کلیفورنیا کی مورخ ونیسا اوگل بتاتی ہیں کہ ’اس نظام میں سرحد پار رقم کی منتقلی کے اصول طے کیے گئے۔‘

’باہر سے یا اندر سے رقم کی کوئی بڑی منتقلی سے عدم استحکام پیدا ہوسکتا تھا۔ ایسا جنگوں کے دوران بھی ہو چکا تھا۔ اس کا مطلب تھا بہت بڑی رقوم کی ادائیگی یا وصولی کو روکا جائے تاکہ ملک اپنی کرنسی میں استحکام پیدا کرسکے اور اپنی معیشت کو محفوظ کر سکے۔‘

برطانوی بینکرز نے ایسے محفوظ مالیاتی نظام کو تسلیم کیا جس میں ہاتھ بندھے رہتے ہیں۔ اس طرح دنیا کی تعمیر نو کا کام کیا گیا۔ اس کا مطلب یہ تھا کہ سٹی آف لندن کا کردار چھپ گیا تھا۔

تاہم دی سٹی کو وہ دن یاد تھے جب یہ بڑی سلطنت کا دل ہوا کرتا تھا۔ 1950 کی دہائی کے وسط کے بعد بینکرز پریشان ہونے لگے۔ ایک معروف بینکر کا کہنا تھا کہ ’یہ ایسا ہے جیسے کسی تیز رفتار کار کو 20 کلو میٹر فی گھنٹہ کی رفتار پر چلایا جائے۔‘

اوگل نے کہا کہ ’چیزیں بہتر ہونے لگیں۔ جرمن معیشت کی بحالی اور پیداوار کی علامات ظاہر ہوئیں۔‘

’بینکرز ان اقدامات سے پریشان تھے اور انھوں نے ایسی کوششیں شروع کر دیں جس میں بریڈن ووڈز کے اصولوں کی پامالی نہ کی جائے مگر اس کے ساتھ قانونی طریقے سے کام بھی جاری رہے۔‘

دی سٹی، لندن کا کاروباری مرکز

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سٹی کے کئی بینکوں میں سے ایک مڈلینڈ تھا جو چھوٹا ہونے کے باوجود آگے نکلنا چاہتا تھا تاہم اصولوں کے تحت بینک صارفین حاصل کرنے کے لیے ایک دوسرے سے مقابلہ نہیں کر سکتے تھے۔

مڈلینڈ بینک کو مزید پیسہ درکار تھا۔ سنہ 1955 میں اسے بہترین خیال آیا کہ قریب ہی ایک ایسا بینک بھی ہے جس کے مسائل اس سے الٹ ہیں۔ سوویت یونین کے سرکاری بینک ماسکو ناروڈنی کی تجوری ڈالروں سے بھری پڑی تھی۔

اوگل نے بتایا کہ ’انھیں ڈر تھا کہ امریکہ منتقل کیے جانے پر ان پیسوں کو ضبط کر لیا جائے گا۔ یہ سرد جنگ کا دور تھا اسی لیے (روسی بینک کے) پیسے لندن میں پڑے تھے۔‘

تو اس طرح ایک بینک کے پاس بہت زیادہ پیسہ تھا اور دوسرے کے پاس کوئی پیسہ نہیں تھا۔۔۔ بس انھیں نگراں اصولوں میں سے کوئی راستہ نکالنا تھا۔

مڈلینڈ میں کسی کو خیال آیا کہ انھیں ڈالر خریدنے کی ضرورت نہیں۔ وہ ادھار پر بھی لے سکتے ہیں جس سے غیر ملکی کرنسی کی خریداری پر برطانوی پابندیاں لاگو نہیں ہوتی تھیں۔

ان ڈالروں سے وہ برطانوی پاؤنڈ خرید سکتے تھے جسے قرض کے طور پر آگے بڑھایا جا سکتا تھا۔ اس طرح روسی بینک نہ صرف امریکہ کی پہنچ سے دور رہا بلکہ یہ اپنے پیسے پر منافع بھی کمانے لگا۔

اس کی تفصیلات بہت پیچیدہ ہیں مگر آسان لفظوں میں یہ کہا جا سکتا ہے کہ اس ڈیل سے روسی بینک نے امریکی پابندیوں سے بچ کر پیسے بنائے اور مڈلینڈ نے برطانوی پابندیوں سے بچ کر پیسے بنائے۔

معاملات اسی طرح آگے بڑھتے رہتے اگر مشرق وسطیٰ سے ایک حیرت انگیز خبر نہ آتی۔

سنہ 1956 میں سوئز نہر مصری اثاثوں میں شامل ہو گئی جسے اس سے پہلے تک برطانیہ اور فرانس کنٹرول کرتے تھے۔ لندن اور پیرس نے دستے بھیجے مگر امریکہ نے اس کی مخالفت کی۔ اس سے شرمناک ناکامی کا سامنا کرنا پڑا۔

عظیم برطانوی سلطنت کے لیے یہ زوال کی طرح تھا مگر اس تباہی کے ملبے سے ایک برے کاروبار کا موقع سامنے آیا۔

مڈلینڈ بینک، 1955

آکسفرڈ کی مورخ کیتھرن شینک بتاتی ہیں کہ بینک آف انگلینڈ اور محکمہ خزانہ نے پاؤنڈ کا بین الاقوامی استعمال کم کر دیا جس سے ڈالر مزید پرکشش ہو گیا کیونکہ وہ اس کی نگرانی کے باہر تھا۔

سٹی کے بینک اس سے پہلے تک پاؤنڈ کے ذریعے کاروبار کرتے تھے۔ پاؤنڈ تک رسائی کم ہونے پر انھوں نے فنڈز کے لیے ایک نئے ذرائع کی طرف دیکھنا شروع کر دیا۔

دیگر بینکوں نے بھی مڈلینڈ جیسا راستہ اپنایا اور روزمرہ کے کاروبار کے لیے ڈالر ادھار پر حاصل کرنا شروع کر دیا۔ اس سے سب بدل گیا۔

ان کے مطابق ’ان ڈالروں کو استثنیٰ حاصل ہوئی کیونکہ اس پر فیڈرل ریزوو بینک کے قواعد و ضوابط لاگو نہیں ہوتے تھے۔ اس طرح بریٹن ووڈز نظام اور ملک میں موجودہ پابندیوں کے باوجود سٹی کے بینکوں کو الگ طریقے سے کاروبار کرنے کا موقع مل گیا۔‘

دی سٹی نے یوں بیسویں صدی کا سب سے اہم مالیاتی طریقہ ایجاد کر لیا تھا۔

وہ اسے یورو ڈالر کہتے تھے کیونکہ یہ ڈالر تھا بھی اور نہیں بھی تھا۔ اس کا انحصار اس بات پر ہوتا تھا کہ اس وقت زیادہ منافع بخش کیا ہے۔ بینکرز کسی بحری جہاز پر سوار قزاقوں کی طرح تھے جن کے پیروں تلے پیسوں کا سمندر تھا۔ سب جن اصولوں کی پیروی کر رہے تھے، بینک وہی اصول نظر انداز کر کے منافع کما رہے تھے۔

مگر کیا وہ اس قانونی خامی کا بتانے والے تھے جسے انھوں نے دریافت کیا تھا؟

انھوں نے میری ٹائم لا سے ایک اصطلاح لی جس میں بتایا جاتا ہے کہ اگر آپ سمندر میں کسی ملک کی حدود میں نہ آئیں تو زمین کے قوانین آپ پر لاگو نہیں ہوتے۔ لہذا آپ ’آف شور‘ ہیں۔

کیتھرن کے مطابق ’یہ جلد ایک آف شور انٹربینک مارکیٹ بن گئی جو کسی ملک کے مالیاتی نگراں ادارے کی پہنچ سے دور تھی۔‘ برطانوی حکومت میں بظاہر کسی کو یہ معلوم نہ تھا کہ آخر کیا ہو رہا ہے۔

مگر بینک آف انگلینڈ کے رہنماؤں کو یہ معلوم تھا اور انھیں یہ بہت پسند تھا۔ جنگ اور معاشی مشکلات کے دور کے خاتمے کے بعد سٹی آف لندن کا انجن آخر کار گرم ہونا شروع ہوگیا تھا۔

غیر ملکی بینکوں نے فوراً لندن میں اپنی شاخیں قائم کرنا شروع کر دیں تاکہ وہ بھی بغیر نگرانی والی اس مارکیٹ کے فائدے اٹھا سکیں۔

آئندہ دو دہائیوں کے دوران سٹی آف لندن سے پیسہ منتقل ہوتا رہا اور بریٹن ووڈ نظام کی پابندیوں کو نظر انداز کرتا گیا۔ پیسوں کی منتقلی کے تحفظ کے لیے مالی استحکام اور زندگی کے معیار کا دفاع کرنے کی کوششیں ناکام رہیں۔

اس طرح منی لانڈرنگ کا طریقہ متعارف کرایا گیا جس میں آف شور مارکیٹ کا پیسہ بیرونی نگرانی سے بچا رہتا تھا مگر لندن پیسے چھپانے کی بہترین جگہ نہیں تھا۔ اس کی وجہ امیر ترین لوگوں کے اثاثوں کا سب سے بڑا دشمن تھا: یعنی ٹیکس۔

اگر برطانوی بینکرز اپنے کلائنٹس کی مزید مدد کرنا چاہتے تھے تو انھیں قانون میں مزید خامیاں نکالنا تھیں۔ انھیں ایسے مقام درکار تھا جہاں ان رقوم کو محفوظ طریقے سے رکھا جاسکے۔

ان کی قسمت اچھی تھی کہ انھیں کہیں دور جانا نہ پڑا۔

قریب ہی انگلش چینل میں جرسی نامی جزیرہ تھا جہاں قریب ایک ہزار سال سے برطانیہ کی حکمرانی تھی۔ یہ برطانیہ کا حصہ نہیں تھا مگر یہاں پاؤنڈ استعمال ہوتا تھا اور ٹیکسوں کا اپنا ایک نظام تھا۔

جرسی کی انتظامیہ میں ایک سینیئر اہلکار اور بعد میں ٹیکس ہیونز کے خلاف مہم چلانے والے جان کرسٹنسن کہتے ہیں کہ ’سال 1950 کے آخر تک آئین میں شق تھی کہ سود کے ساتھ ادائیگی کو روکا جاتا تھا اور صرف اپنے رہائشیوں کے لیے یہ جزیرہ ایک ٹیکس ہیون تھا۔‘

اگر یہ جزیرہ اصولوں میں نرمی کر دیتا تو سب کو بڑا منافع ہو سکتا تھا اور یہی ہوا۔ جرسی کے سیاستدانوں نے بڑی رکاوٹ دور کر دی۔

بینکرز پہلے سے ڈالروں کی تجارت میں امریکی پابندیوں سے بچنے کے لیے سٹی آف لندن کا سہارا لے رہے تھے۔ اپنا پیسہ جرسی کے خفیہ بینک اکاؤنٹس میں منتقل کرنے سے وہ برطانوی پابندیوں سے بھی بچ گئے۔

اس اقدام سے ان پر لگنے والا ٹیکس نصف ہو گیا۔ سنہ 1970 کی دہائی میں برطانوی کارپوریٹ ٹیکس 50 فیصد سے زیادہ تھا جبکہ جرسی میں یہ 20 فیصد تھا۔

کرسٹنسن کا کہنا ہے کہ ’جرسی علاقائی اعتبار سے بھی بہترین تھا کیونکہ وہ ملاقات کے لیے لندن سے جرسی جاسکتے تھے۔ پرواز میں صبح روانگی اور رات کو واپسی۔‘

’آہستہ آہستہ سٹی آف لندن کے لیے جرسی سیٹلائٹ ٹیکس ہیون بن گیا۔‘

شمالی امریکہ اور یورپ کے دیگر بینکوں نے بھی اس جزیرے میں اپنی شاخیں کھول لیں اور جرسی تو صرف ایک شروعات تھی۔

سٹی کی مدد کے بغیر منی لانڈرنگ کا تصور شاید وجود میں ہی نہ آتا کیونکہ جرائم کی دنیا کا پیسہ کہیں اور منتقل کرنا اتنا آسان کام نہیں

جیسے جیسے برطانوی نوآبادیاتی علاقے آزاد ہوتے گئے ویسے ویسے برطانوی سلطنت نقشے پر سکڑتی نظر آئی۔ برطانوی زیر کنٹرول برمودا، کیمین جزائر، برٹش ورجن آئیلینڈز، جبرالٹر اور اینگویلا اس قدر غریب اور دور دراز علاقے تھے کہ وہ آزاد ہو جائیں۔

تاہم ان کے پاس استحصال کے قومی وسائل میں برطانیہ سے تعلق کا وجود تھا۔ جرسی کی طرح وہاں بھی سیاستدانوں نے قانون میں خامیاں پیدا کیں تاکہ دوسرے ممالک سے آنے والے پیسوں پر پابندیاں ختم کی جا سکیں۔

یہ علاقے بھی ٹیکس ہیون بن گئے جس میں کم ٹیکس اور کلائنٹس کی رازداری قائم رکھی جاتی تھی تاکہ صارفین کی سرگرمیوں پر نظر نہ رکھی جا سکے۔

اوگل کے مطابق ’ایک فائدہ برطانوی سلطنت میں کامن لا کی مشترکہ ڈاکٹرائن کا تھا جس سے مذاکرات کافی آسان ہو گئے۔‘

’ان علاقوں میں برطانوی شہری بھی تھے۔ اگر ایک امریکی وکیل کیمین جزائر میں ایک کمپنی رجسٹریشن کا کاروبار شروع کرنا چاہتا تھا تو ٹیکس نہ ہونے کی وجہ سے وہ اہلکاروں کے ایک چھوٹے گروہ کو نظر میں رکھ سکتا تھا اور اس طرح مقامی قیادت کو منایا جاسکتا ہے۔ اس طرح ٹیکس ہیون کے کاروبار کے حصہ دار سب ہی بن جاتے ہیں۔‘

تو ٹیکس سے بچنے کے لیے کتنا پیسہ پہنچا جبکہ اس کی کتنی مقدر انسانی سمگلنگ، منشیات، ہتھیار، بدعنوانی اور چوری سے لائی گئی؟

جرسی کے اندر رقم کی منتقلی کو ٹریس کرنا اور بھی مشکل کام تھا

1980 سے قبل کا زیادہ ڈیٹا موجود نہیں لیکن ہر بار ماضی کا کوئی دروازہ کھلتا ہے اور ہمیں اس جنت کے بارے میں کچھ معلومات مل جاتی ہے۔

اوگل کا کہنا ہے کہ ’1960 اور 1970 میں بڑے بحرانوں کے بعد کچھ مواقع ایسے آئے جب منی لانڈرنگ کے پیسوں کا تعلق جرائم پیشہ افراد سے نکلا۔ یہ نایاب کیسز تھے مگر درحقیقت تحقیقات کے بعد ہمیشہ یہ واضح ہوجاتا تھا کہ جرائم کی دنیا کے پیسے ہمیشہ سے آف شور کاروبار کی کامیابی کا حصہ رہے۔‘

’معلومات کو خفیہ رکھنے کے اقدامات اور رازداری کے اصولوں کی وجہ سے یہ معلوم کرنا انتہائی مشکل ہوتا تھا کہ یہ پیسہ کہاں سے آ رہا ہے اور مرکزی اثاثہ کیا ہے۔‘

کرسٹنسن کا کہنا ہے کہ ’تمام طرح کے پیسے جرسی آتے تھے۔ ایسے لوگ بھی تھے جو پرائیویٹ جہازوں پر پیسوں سے بھرے سوٹ کیس لایا کرتے تھے۔‘

انھوں نے یہ سب اپنی آنکھوں سے دیکھا۔ ’میں ٹرسٹ مینیجمنٹ ڈپارٹمنٹ میں ایک بڑی اکاؤنٹنگ کمپنی کے لیے کام کرتا تھا۔ میں نے دیکھنا شروع کیا کہ میرے کلائنٹس میں کون شامل ہے۔ مجھے ہر طرح کے شعبوں سے منسلک لوگ ملے۔‘

’یہ بات صرف ٹیکس چوری کی نہیں بلکہ اس میں غیر قانونی پارٹی فنانسنگ، غیر قانونی مالی معاونت اور دیگر سرگرمیاں شامل تھیں۔ جرسی تک پہنچنے والے پیسے ہر بار انھیں آمرانہ ریاستوں سے آتے تھے۔‘

’یہ پیسہ پوری دنیا سے آتا تھا۔ رقم جرسی منتقل ہونے کے بعد آف شور کاروبار بنایا جاتا تھا جس میں قانون کے تحت ٹرسٹ اور کمپنیاں شامل ہوتی تھیں۔‘

مگر جرسی اور دیگر ٹیکس ہیونز برطانیہ کے مالیاتی اداروں سے کیسے چھپے رہے؟

شیل کمپنیاں کسی کھوج کو مشکل بنا دیتی ہیں

کرسٹنسن کے مطابق منی لانڈرنگ کی زبان میں لیڈرنگ کا ایک تصور ہے جس میں مقامات تبدیل کرنے سے کسی راز کو محفوظ کر لیا جاتا ہے اور پیسے کے اصل ذریعے تک پہنچنا انتہائی مشکل ہوجاتا ہے۔

’لندن اس سیڑھی پر سب سے اوپر ہے تو کسی کرپٹ حکمران کے لیے یہ غیر معمولی نہیں تھا کہ اس سیڑھی پر کچھ نشانات لندن کے ملتے ہوں۔‘

تو اگر لندن میں حکام یہ پتا چلانا چاہتے ہیں کہ پیسوں کا اصل ذریعہ کیا ہے تو وہ جرسی کے حکام سے پوچھیں گے اور پتا چلے گا کہ وہاں ان کا ایک ٹرسٹ ہے۔ کوئی بھی نہیں بتائے گا اس کے پیچھے بینفشری کون ہے کیونکہ رجسٹریشن کے دوران کسی بھی ملک میں یہ بتانا ضروری نہیں تھا کہ بینفشری کون ہے۔‘

’پھر آپ کو معلوم ہوتا تھا کہ ٹرسٹ کی برٹش ورجن آئیلینڈز اور مزید دوسری جگہوں پر کئی کمپنیاں ہیں۔‘

کرسٹنسن ان کمپنیوں کو ’شیل کمپنیاں‘ کہتے ہیں جس کا ہسپانوی زبان میں مطلب کاغذی، گھوسٹ یا افسانوی کمپنیاں ہے۔ مگر ان شیل کمپنیوں کی کیا ضروری تھی؟

شیل کمپنیوں کے حوالے سے مہارت رکھنے والے گراہم برو کا کہنا ہے کہ ’یہ ایسی کمپنی ہوتی ہے جس کا کوئی کمرشل مقصد نہیں ہوتا۔

’اس کے کچھ اثاثے ہوتے ہیں جو ضروری نہیں کہ غیر قانونی ہوں۔ اس کے کوئی ملازمین، دفاتر نہیں ہوتے اور یہ کچھ بھی نہیں بیچتی۔ لیکن اسے دوسرے انداز میں استعمال کیا جاسکتا ہے اور اس کے وجود کی اور کوئی وجہ نہیں ہوتی۔‘

منی لانڈرنگ کا اہم پہلو یہ ہے کہ ہر کمپنی کی رجسٹریشن کے وقت اس کی معلومات کی تصدیق نہیں کی جاتی

منی لانڈرنگ میں برطانوی اتنے مددگار کیوں؟

وہ اس کے جواب میں کہتے ہیں کہ ’جرائم کے حوالے سے برطانیہ کو کم خطرے والی جگہ سمجھا جاتا ہے۔‘

ان مختلف مقامات میں بینک اکاونٹس اور کمپنیاں قائم کر دی جائیں تو رقم کی منتقلی آسان ہوجاتی ہے۔ اگر یہ کمپنیاں برطانوی ہیں اور ان کے سربراہ برطانوی شہری ہیں تو بظاہر حکام کو لگتا تھا کہ دوسرے ملک میں بھی ان کی کارروائیاں قانونی طریقے سے کی جا رہی ہوں گی۔

’یہ کمپنیاں بنانا آسان ہے۔ آپ دنیا میں کہیں سے بھی کمپیوٹر پر 12 پاؤنڈ خرچ کر انھیں بنا سکتے ہیں۔ آپ کہہ سکتے ہیں کہ آپ کوئی خلائی مخلوق ہیں جو چاند پر رہتی ہے اور اسی معلومات کے ساتھ کمپنی بنا سکتے ہیں۔‘

ان کے مطابق ’آپ ایک پوری شناخت قائم کرسکتے ہیں جس کے ذریعے لاکھوں ڈالروں کی ترسیل کی جائے اور اس کے لیے یہ بتانے کی ضرورت نہیں کہ آپ کون ہیں۔ آپ دوسروں کے پیچھے چھپ سکتے ہیں کیونکہ آپ کی تصدیق کے لیے کوئی نظام نہیں۔‘

کمپنی بنانے کے لیے جھوٹ بولنا غیر قانونی ہے لیکن اس جرم کی سزا بہت معمولی سی ہے۔ وہ لوگ جو اپنے چوری کے پیسے چھپانا چاہتے ہیں اور اپنی مرضی سے انھیں ایک جگہ سے دوسری جگہ منتقل کرنا چاہتے ہیں، وہ برطانوی کارپوریٹ نظام کو استعمال کرتے ہوئے اور اپنی شناخت خفیہ رکھتے ہوئے ایسا کرنے میں کامیاب ہوئے ہیں۔

برو کا کہنا ہے کہ ’آپ یہ دیکھ کر حیران رہ جائیں گے کہ کتنی ساری کمپنیاں ایک دوسری کمپنی کی ملکیت ہیں، جو پھر کسی اور کمپنی کے نیچے کام کرتی ہے۔ آپ اس کی تحقیقات کرتے ہوئے اپنا ذہنی توازن کھو سکتے ہیں۔‘

برطانیہ میں کمپنیوں کے رجسٹرار، کمپنی ہاؤس، کو ہر روز کہیں زیادہ نئی درخواستیں دائر کی جاتی ہیں۔ اس کے پاس اتنے وسائل یا طاقت نہیں کہ ہر کمپنی کی معلومات کی تصدیق کر سکے۔

’اکثر روزانہ قریب 3500 کمپنیاں شامل کی جاتی ہیں جن میں ہر کمپنی 15 سے 20 ڈیٹا پوائنٹ دیتی ہے۔ روزانہ کی بنیاد پر قریب ایک لاکھ ڈیٹا پوائنٹ سسٹم میں شامل ہوتے ہیں۔‘

محدود وسائل اور قدیم آئی ٹی سہولیات کے ساتھ آپ اس سب کی نگرانی کیسے کر سکتے ہیں؟ ان کا جواب تھا یہ ناممکن ہے اور جرائم پیشہ افراد اس بات سے باخبر ہیں۔

کئی گزرتی حکومتوں نے اپنی اپنی حیثیت میں مالیاتی نظام کو صاف و شفاف بنانے کی کوشش کی ہے۔ مثلاً جرسی میں اس حوالے سے اقدامات کیے گئے ہیں۔

کرسٹنسن کا کہنا ہے کہ سال 1997 سے 2007 تک کی ٹونی بلیئر حکومت نے جرسی اور دیگر علاقوں پر دباؤ ڈالنا شروع کیا۔ ان کے مطابق اس نظام کی کئی خامیاں دور کی گئی ہیں لیکن لیگیسی کسٹومرز کی ایک بڑی فہرست ہے جو 1970 اور 1980 کے دوران جرسی میں رہائش پذیر ہوئے تھے۔ ان کے پرانے اکاؤنٹس اب بھی موجود ہیں اور ماضی کی یاد دلاتے ہیں جب معلومات کی اتنی نگرانی نہیں کی جاتی تھی۔

ادھر سٹی آف لندن میں بہت کچھ ہونا باقی ہے اور اس کے لیے بڑا حوصلہ درکار ہوگا۔

*یہ تحریر صحافی اور مصنف اولیور بُلو کی سیریز ’ہاؤ ٹو سٹیل اے ٹریلین‘ سے تیار کی گئی ہے جسے بی بی سی ریڈیو فور کے فِل فٹلائن نے بنایا ہے۔


Summary: موجودہ حکومت اور عمران خان کی جماعت، تحریک انصاف، دونوں کے ہی آئی ایم ایف سے اختلافات رہے ہیں تاہم موجودہ معاشی بحران کے پیش نظر پاکستان کو فوری طور پر معاہدے کے تحت امداد کی ضرورت ہے۔

پاکستان کی حکومت ملک کو درپیش سنگین مالیاتی بحران کے حل میں مدد کے لیے انٹرنیشنل مانیٹری فنڈ (آئی ایم ایف) سے ایسے وقت میں مزاکرات میں مصروف ہے جب ملک کے زرمبادلہ ذخائر تقریباً خالی ہو چکے ہیں۔

اس وقت پاکستان کے پاس تقریباً ایک ماہ کی درآمدات کے لیے درکار ڈالر ہی موجود ہیں اور بیرونی قرضوں کی قسط ادا کرنے میں مشکلات کا سامنا ہے۔

ایسی صورت حال میں آئی ایم ایف کا وفد جمعرات کو 10 دن کے مزاکرات کے بعد ملک سے روانہ ہو گا جن کا مقصد بین الاقوامی امداد کی فراہمی کی بحالی کو ممکن بنانا تھا۔

حالیہ ہفتوں میں پاکستان میں افراط زر 27 فیصد تک بڑھی، جو 1975 کے بعد مہنگائی کا ایک نیا ریکارڈ ہے۔ ایسے میں سیاسی اعتبار سے اہم سمجھے جانے والے سال کے دوران، جب عام انتخابات منعقد ہونے ہیں، ملک کی معیشت سے منسلک خدشات بڑھتے جا رہے ہیں۔

رواں ہفتے پاکستانی روپے کی قدر میں تاریخی کمی ہوئی اور ایک ڈالر 275 روپے کا ہو گیا جو ایک سال میں 100 روپے کا اضافہ ہے۔

پاکستان میں اس وقت بیرونی کرنسی کی کمی ایک بڑا مسئلہ ہے۔

پاکستان کا صنعتی مرکز سمجھے جانے والے شہر فیصل آباد میں جوبلی ٹیکسٹائل جیسی فیکٹریاں حال ہی میں بند کر دی گئی تھیں جس کی وجہ توانائی کا بحران نہیں بلکہ درکار سامان کی خریداری کے لیے ڈالر کی عدم دستیابی تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

فیکٹری کے مینیجر فہیم بتاتے ہیں کہ ’اگر ہم سامان درآمد نہیں کر سکتے تو مصنوعات کیسے تیار کریں گے؟ ہم پہلے ہی نقصان اٹھا رہے ہیں۔‘

انھوں نے بی بی سی کو بتایا کہ وہ تین سو ملازمین کو گھر بھیج چکے ہیں۔

جوبلی کی پرنٹنگ مشینیں گذشتہ ماہ بند ہونے کے بعد حال ہی میں دوبارہ چلائی گئی تھیں۔

فہیم نے کہا کہ ان کی فیکٹری کے پاس چین سے درآمد ہونے والی ڈائی ختم ہو گئی تھی اور بینک کی جانب سے ان کو نئی ڈائی کی درآمد کے لیے ڈالر فراہم نہیں کیے گئے۔

ماہرین کا کہنا ہے کہ پاکستان کی حکومت نے روپے کی قدر کو مصنوعی طور پر مستحکم رکھنے کی کوشش کی جس کہ وجہ سے مارکیٹ میں ڈالر کی کمی پیدا ہوئی۔

گذشتہ ماہ کے اختتام پر حکومت نے اس پالیسی کو ترک کر دیا جس کے بعد ایک جانب جہاں کاروبار کو مدد ملی وہیں اشیا کی قیمتوں میں اضافہ ہوا۔

پاکستان بھر سے تعلق رکھنے والے کاروباری ادارے اور صنعتوں کا کہنا ہے کہ ان کو درآمد شدہ مال کے انتظار میں کام روکنا پڑا جو بندرگاہوں پر موجود ہے۔

جنوری میں ایک حکومتی وزیر نے بی بی سی کو بتایا کہ پاکستان کے سب سے بڑے شہر کراچی کی دو بندرگاہوں پر آٹھ ہزار سے زیادہ کنٹینر پھنسے ہوئے تھے جن میں خوراک سے لیکر ادویات جیسا سامان موجود تھا۔ مقامی میڈیا کے مطابق ان میں سے چند کنٹینر اب کلیئر ہو رہے ہیں تاہم بڑی تعداد اب تک وہیں موجود ہے۔

اس طرح کی کئی فکٹریاں بند پڑی ہیں

دنیا بھر کے دیگر ممالک کی طرح پاکستان کورونا کی وبا اور یوکرین پر روس کے حملے کی وجہ سے عالمی منڈی میں تیل کی قیمتوں میں اضافے سے متاثر ہوا ہے۔

پاکستان ایندھن اور خوراک کی ضروریات کے لیے درآمدات پر انحصار کرتا ہے۔

ایسے میں روپے کی قدر میں کمی ایندھن کی قیمت میں بھی اضافہ کرتی ہے جس کا اثر تمام مصنوعات پر ہوتا ہے۔ حکومت نے حال ہی میں پٹرولیم مصنوعات کی قیمتوں میں 13 فیصد اضافہ کیا تاہم حکومت کے مطابق مذید اضافہ نہیں کیا جا رہا۔

ایسی صورت حال میں گذشتہ سال سیلاب نے اقوام متحدہ کے مطابق پاکستان کی معیشت کو تقریبا 16 ارب ڈالر کا نقصان پہنچایا تھا۔ پاکستان میں وسیع علاقے زیرآب آ گئے تھے، زرعی رقبہ تباہ ہو گیا تھا اور خوراک کی پیداوار بری طرح متاثر ہوئی تھی جس کے نیتجے میں گندم اور پیاز جیسی بنیادی اشیا کی قیمتوں میں ہوش ربا اضافہ ہوا۔

کراچی کی بندرگاہ پر کئی کنٹینر پھنسے ہوئے ہیں

اور یہ سب کچھ ایک ایسے سیاسی ماحول میں ہو رہا ہے جب غیر یقینی کی فضا موجود ہے اور سال کے اختتام تک عام انتخابات منعقد ہونے ہیں۔

جہاں تک بیرونی مالی مدد کی بات ہے تو یہ پاکستان کے لیے کوئی نئی بات نہیں ہے۔ وسیع عسکری بجٹ کا بوجھ اٹھانے والی اور سالہا سال سے قرضوں کی مدد سے چلنے والی معیشت کو استحکام دینے میں ناکامی کی ایک وجہ وہ سیاسی فیصلے بھی ہیں جن کے تحت عوام کو سبسڈی دی جاتی ہے۔

ڈاکٹر ساجد امین جاوید پاکستان کے دارالحکومت اسلام آباد میں سسٹینیبل ڈویلیپمنٹ پالیسی انسٹیٹیوٹ کے ڈپٹی ایگزیکٹیو ڈائریکٹر ہیں۔

وہ کہتے ہیں کہ اگر پاکستان کی تاریخ کا جائزہ لیں تو ہمیں بیلنس آف پیمنٹ کے مسائل کا سامنا رہا ہے۔

’ہم آئی ایم ایف کے پاس جاتے ہیں۔ ہم دو سے تین سال سخت اصلاحات نافذ کرتے ہیں، پھر انتخابات کا سال آتا ہے اور یہ تمام اصلاحات واپس لے لی جاتی ہیں۔‘

ان کا کہنا ہے پاکستان میں ووٹر کو راغب کرنے کے لیے سبسڈی کا استعمال کیا جاتا ہے۔

پاکستان کے سابق وزیراعظم، عمران خان، 2018 میں ملکی معیشت کو سنبھالنے کے وعدے کے ساتھ اقتدار میں آئے تھے۔

اس وقت انھوں نے اس عزم کا اظہار کیا تھا کہ وہ آئی ایم ایف سے مدد نہیں لیں گے تاہم ملک میں مہنگائی میں اضافہ ہوا اور روپے کی قدر میں کمی ہوئی جس کے بعد ان کی حکومت نے آئی ایم ایف سے چھ ارب ڈالر قرضے کے لیے مزاکرات کیے۔

موجودہ حکومت اسی قرضے کے ایک اعشاریہ ایک ارب ڈالر کی قسط سے متعلق مزاکرات کر رہی ہے۔ یہ قسط گذشتہ سال نومبر میں جاری ہونی تھی تاہم مزاکرات تعطل کا شکار رہے۔

پاکستان کی حکومت کے مطابق یہ مزاکرات آسان نہیں تھے۔ گذشتہ ہفتے وزیر اعظم شہباز شریف نے کہا تھا کہ آئی ایم ایف پاکستان کو مشکل وقت دے رہا ہے۔

دوسری جانب گذشتہ ماہ عمران خان نے خبردار کیا تھا کہ پاکستان سری لنکا کے نقش قدم پر جا سکتا ہے جہاں گذشتہ سال حکومت کے پاس خوراک، ایندھن اور دیگر اشیا کی درآمد کے لیے پیسہ نہیں بچا تھا جس کے بعد حکومت مخالف مظاہروں کے نیتجے میں صدر کو اقتدار چھوڑنا پڑا تھا۔

تاہم ڈاکٹر جاوید دونوں ملکوں کی صورت حال میں مماثلت نہیں دیکھتے۔

وہ کہتے ہیں کہ ’دونوں ملکوں کی معیشت کے حجم میں واضح فرق ہے۔ پاکستان کو ہمیشہ دوست ملکوں، جیسا کہ چین، متحدہ عرب امارات اور سعودی عرب سے مدد ملتی رہی ہے اور مشکل وقت میں ڈیپازٹ یا تیل کی موخر ادائیگی جیسی سہولیات ملتی رہی ہیں۔‘

تاہم ان کے خدشات اپنی جگہ موجود ہیں۔

وہ کہتے ہیں کہ ’پاکستان اور سری لنکا میں قدر مشترک یہ ہے کہ سیاسی عدم استحکام موجود ہے اور اس بحران سے نکلنے کے لیے ہماری صلاحیت سب سے اہم ہو گی۔‘

پاکستان کی موجودہ حکومت اور عمران خان کی جماعت تحریک انصاف کے درمیان شدید محاذ آرائی جاری ہے۔ عمران خان اپنی حکومت کے خاتمے کے بعد سے ملک بھر میں ریلیاں اور مارچ منعقد کر چکے ہیں اور اس وقت عوام کی ایک بڑی تعداد میں مقبول ہیں۔

پاکستان کی موجودہ حکومت کا کہنا ہے کہ وہ عمران خان کے اس مطالبے کو پورا نہیں کریں گے کہ ملک میں عام انتخابات قبل از وقت کروائے جائیں۔ ان کا کہنا ہے کہ وہ ملک کی معیشت کو ترجیح دے رہے ہیں۔

وفاقی وزیر برائے منصوبہ بندی اور رہنما مسلم لیگ ن احسن اقبال نے بی بی سی کو بتایا کہ ’کسی کے ذاتی مفاد کے لیے پورے ملک کو داؤ پر نہیں لگایا جا سکتا۔‘

’اس وقت الیکشن کا اعلان کرنے سے ملک میں چار سے پانچ ماہ کی غیر یقینی ہو گی۔‘

تاہم ایک نکتہ جس پر دونوں اطراف متفق ہیں وہ یہ ہے کہ معاشی استحکام اس وقت تک ممکن نہیں ہو گا جب تک سیاسی استحکام قائم نہیں ہو جاتا اور ایسے وقت میں جب الیکشن منعقد ہونے ہیں، ایسا ہونا ممکن نظر نہیں آتا۔

ایسے میں آئی ایم ایف مذید اہمیت اختیار کر جاتا ہے۔

تو کیا پاکستان کی صورت حال بہتر ہو سکتی ہے؟ سادہ الفاظ میں پاکستان کو اس وقت کثیر تعداد میں امریکی کرنسی کی فوری ضرورت ہے۔

جیسے جیسے موسم گرم ہو گا اور لوگ زیادہ بجلی کا استعمال کریں گے، توانائی کی مانگ نظام پر بوجھ ڈالے گی جو پاکستان کے کم ہوتے زرمبادلہ زخائر پر اثر انداز ہو گی۔

ایسے میں اہم سوال یہ ہے کہ آئی ایم ایف سے کامیاب ڈیل بھی پاکستان کو کتنا وقت دے سکتی ہے؟

معاشی امور کے صحافی خرم حسین کا کہنا ہے کہ ’اگر آئی ایم ایف پروگرام بحال ہو جاتا ہے تو سعودی عرب اور یو اے ای سے اربوں ڈالر امداد کا راستہ بھی ہموار ہو جاتا ہے۔ ایسے میں ادائیگوں کا بحران شاید کچھ وقت کے لیے موخر ہو جائے گا۔‘

تاہم وہ کہتے ہیں کہ ’طویل مدتی اعتبار سے اس پروگرام کا کوئی اثر نہیں ہو گا۔ پاکستان کو ایک بڑے قرض کا سامنا ہے جس کی ری سٹرکچرنگ کے بغیر ملک بار بار اس مقام پر لوٹے گا جہاں بیلنس آف پیمنٹ کا بحران دوچار ہو گا۔‘

تاہم آئی ایم ایف سے کامیاب ڈیل کے لیے حکومت کو تونائی کے شعبے میں سبسڈی ختم کرنا پڑ سکتی ہے۔

خرم حسین کہتے ہیں کہ ’آئی ایم ایف سے ڈیل عام لوگوں کے لیے تکلیف دہ ثابت ہو گی۔‘ تاہم ان کے نزدیک بڑا خطرہ یہ ہے کہ حکومت آئی ایم ایف سے معاہدہ کرنے کے بعد اس پر عمل شروع کرے اور پھر اپنا ذہن تبدیل کر لے۔

وہ کہتے ہیں کہ ’اگر حکومت نے اصلاحات اور تبدیلی کا عمل روک دیا اور دوبارہ مذاکرات کی کوشش کی تو پاکستان فوری طور پر اسی پوزیشن میں واپس لوٹ آئے گا۔‘


Summary: پاکستان نے دوسرے ٹی ٹوئنٹی انٹرنیشنل میں نیوزی لینڈ کو 38 رنز سے شکست دے کر سیریز میں دو صفر کی برتری حاصل کر لی ہے۔

میچ میں کپتان بابر اعظم نے اپنی تیسری ٹی ٹوئنٹی سنچری بنائی جبکہ حارث رؤف نے پچھلے میچ کی طرح اس بار بھی چار وکٹیں بٹوریں۔

میچ کے بہترین کھلاڑی قرار دیے جانے پر بابر نے کہا کہ پہلے ان کا ساتھ رضوان نے دیا اور پھر افتخار نے۔ انھوں نے مزید بتایا کہ وہ پہلے مڈل میں سیٹ ہوئے اور آخر میں جارحانہ کھیل کر اچھا ٹوٹل بنانے کی کوشش کی۔ انھوں نے کہا کہ وکٹیں گرنے سے دباؤ بڑھتا ہے اور رنز بنانا اتنا آسان نہیں رہتا۔

پانچ میچوں کی سیریز کا تیسرا میچ لاہور میں 17 اپریل کو کھیلا جائے گا۔ جبکہ بقیہ دو میچز راولپنڈی میں ہوں گے۔

لاہور میں کھیلے گئے اس دوسرے ٹی ٹوئنٹی انٹرنیشنل میں کپتان بابر اعظم نے ایک بار پھر ٹاس جیت کر پہلے بیٹنگ کا فیصلہ کیا۔

پہلے میچ میں اوپنرز کی ناکامی کے بعد محمد رضوان کے ساتھ بابر کی سلامی جوڑی نے خوب رنز بٹورے۔ دونوں کے بیچ 99 رنز کی شراکت اس وقت ٹوٹی جب میٹ ہنری کی نپی تلی بولنگ نے 11ویں اوور میں رضوان کو خراب شاٹ کھیلنے پر مجبور کیا۔ وہ 34 گیندوں پر نصف سنچری بنانے کے بعد کیچ آؤٹ ہوگئے۔

تیسرے نمبر پر فخر زمان آتے ساتھ پہلے ہی گیند پر ہنری کا شکار بنے۔ گیند ان کے بلے سے لگ کر سٹمپس سے ٹکرا گئی۔ یوں دوبارہ ہنری کو ہیٹرک کرنے کا موقع ملا۔ مگر صائم ایوب نے ان کے اوور کی اس آخری گیند کا کامیابی سے دفاع کیا۔

پہلے میچ کے ہیرو صائم اس بار صفر پر آؤٹ ہوئے۔ رچن رویندرا کی گیند پر ان کا کیچ باؤنڈری کے قریب نیشم نے تھاما۔

نیشم کے 13ویں اوور میں عماد وسیم دو رنز بنانے کے بعد وکٹ کیپر لیتھم کے ہاتھوں کیچ آؤٹ ہوئے۔

تین اوورز کے دورانیے میں چار وکٹیں گرنے سے پاکستانی بلے بازوں پر دباؤ بڑھا لیکن افتخار احمد نے کریز پر بابر اعظم کا ساتھ دے کر بیٹنگ کو مستحکم کیا۔ دونوں کی جوڑی آخری گیند تک جم کر کھیلی اور 87 رنز کی شراکت قائم کی۔

بابر نے اننگز کی آخری گیند پر چوکا لگا کر اپنی تیسری ٹی ٹوئنٹی سنچری مکمل کی۔ 58 گیندوں پر بنائی گئی اس سنچری میں تین چھکے اور 11 چوکے شامل تھے۔

وہ لمحہ جب بابر نے اپنی سنچری مکمل کی اور ایک جذباتی انداز میں اس کا جشن منایا:

جبکہ افتخار نے تین چھکے اور ایک چوکا لگا کر محض 19 گیندوں 33 رنز بنائے۔

دوسری طرف کیوی بولرز میچ کے وسط میں واپسی کے باوجود رنز کا بہاؤ روک نہ سکے۔ ہنری نے دو جبکہ رویندرا اور نیشم نے ایک، ایک وکٹ حاصل کی۔

یوں پاکستان کی ٹیم نے پہلی اننگز میں چار وکٹوں کے نقصان پر 192 رنز بنائے۔

کیوی بلے بازوں کو اس بار قدرے بہتر آغاز ملا جس میں اوپنرز ٹاپ لیتھم اور چاڈ بوز نے پاور پلے میں 43 رنز حاصل کیے۔

پاکستان کو پہلی کامیابی شاداب خان نے دلوائی جب ساتویں اوور میں لیتھم بیک فٹ پر جانے سے پھنسے اور سکڈ کرتی گیند سے ایل بی ڈبلیو ہوئے۔

اگلی ہی اوور میں چاڈ بوز عماد وسیم کی اندر آتی گیند پر بولڈ ہوگئے۔ اب ویل ینگ اور مارک چیپمین کی شکل میں دو نئے کیوی بلے باز کریز پر موجود تھے۔

دونوں کے بیچ 33 رنز کی شراکت قائم ہوئی۔ پہلے میچ میں چار وکٹیں حاصل کرنے والے حارث رؤف نے اپنے دوسرے اوور میں پاکستان کو اہم بریک تھرو دلوایا۔ لانگ آف پر ینگ کا کیچ شاداب نے پکڑا۔

چیپمین وہ واحد کیوی بلے باز تھے جو وکٹ پر آخر تک جم کر کھیلے مگر ان کے 65 رنز ناکافی ثابت ہوئے۔

نیوزی لینڈ نے دوسری اننگز میں سات وکٹوں کے نقصان پر 154 رنز بنائے۔

حارث رؤف نے ایک بار پھر چار وکٹیں حاصل کیں۔ جبکہ عماد، زمان اور شاداب کو ایک، ایک وکٹ ملی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

میچ کے بعد براڈکاسٹر زینب عباس نے کپتان بابر اعظم سے پوچھا ’کیا یہ سنچری ’سٹرائیک ریٹ بریگیڈ‘ کو ان کی طرف سے جواب ہے؟‘

تو انھوں نے ہنستے ہوئے کہا ’ہاں، کہہ بھی سکتے ہیں۔‘ سنچری مکمل کرنے کے بعد بابر نے ایک جذباتی انداز میں اس کا جشن منایا تھا۔

انھوں نے مزید کہا کہ ’سٹرائیک ریٹ بالکل زیرِ غور ہوتا ہے۔ مگر ہر میچ میں صورتحال الگ اور اہم ہوتی ہے۔ اندر رہنا اہم ہے۔ آخری پانچ اوورز میں، میں 200 کے سٹرائیک ریٹ سے بھی کھیلا۔‘

سٹرائیک ریٹ پر کی جانے والی تنقید پر پاکستانی کپتان نے کہا کہ ’مجھے ان چیزوں سے فرق نہیں پڑتا۔ مجھے معلوم ہے خود پر اسے حاوی کیا تو دباؤ آئے گا۔ جتنی مجھے سمجھ آتی ہے اتنا کرتا ہوں، ہاں بہتری کی ہمیشہ گنجائش ہوتی ہے۔‘

وہ کہتے ہیں کہ ’ہر صورتحال میں آپ کے پاس پلان ہونا چاہیے۔‘ انھوں نے ہنستے ہوئے کہا کہ ٹیم کو بھی ساتھ لے کر چلنا ہوتا ہے اور سٹرائیک ریٹ بھی۔۔۔‘

سابق کرکٹر بازید خان نے اس پر رائے دی کہ ’جب بابر رنز نہیں کرتے، تب خبر بنتی ہے۔ اس سے آپ ان کی مسلسل اچھی کارکردگی کا اندازہ لگا سکتے ہیں۔‘

اس جیت کے ساتھ بابر اعظم ٹی ٹوئنٹی انٹرنیشنل کرکٹ میں دوسرے نمبر پر سب سے کامیاب کپتان بن گئے ہیں۔

انھوں نے بطور کپتان 68 میچوں میں پاکستان کو 42 فتوحات دلوائی ہیں۔ اس فہرست میں 42 فتوحات کے ساتھ افغانستان کے اصغر افغان اور 44 فتوحات کے ساتھ انگلینڈ کے ائن مورگن بھی شامل ہیں۔

ویب سائٹ کرک انفو کے مطابق بطور کپتان بابر کی جیت کی اوسط 66.66 فیصد ہے۔

دریں اثنا ٹی ٹوئنٹی کرکٹ میں بابر نے دوسرے نمبر پر سب سے زیادہ سنچریاں بنائی ہیں۔ کل نو سنچریوں کے ساتھ وہ دوسرے نمبر پر آگئے ہیں۔ جبکہ ویسٹ انڈیز کے کرس گیل 22 سنچریوں کے ساتھ سرِفہرست ہیں۔

بطور کپتان بابر نے ٹی ٹوئنٹی انٹرنیشنل کرکٹ میں سب سے زیادہ (تین) سنچریاں بنائی ہیں۔


Summary: بلوچستان کے شہر تربت میں  نامعلوم افراد کی فائرنگ سے ہلاک ہونے والے چھ مزدوروں کے ٹھیکیدار نیاز کے مطابق ہلاک ہونے والے پانچ مزدوروں کا تعلق ملتان کے علاقے شجاع آباد سے ہے۔

تربت میں فائرنگ سے ہلاک ہونے والے مزدوروں کی میتیں ان کے آبائی علاقوں میں منتقل کی گئیں

بلوچستان کے دور دراز علاقے تربت میں کام کرنے والے مزدور شفیق اور سکندر نے مل کر سنیچر کے روز اپنے گاؤں شجاع آباد جانے کا پروگرام بنایا، جو صوبہ پنجاب کے شہر ملتان کے قریب واقع ہے۔

’شفیق کی مزدوری کے پیسوں میں سے اس کو آٹھ ہزار روپے دیے گئے تھے، میں نے کہا تھا کہ باقی 16 ہزار گاؤں میں پہنچا دوں گا۔۔۔‘ یہ کہنا ہے بلوچستان کے دوسرے بڑے شہر تربت میں نامعلوم افراد کی فائرنگ سے ہلاک ہونے والے چھ مزدوروں کے ٹھیکدار نیاز کا۔ انھی مزدوروں میں شفیق اور سکندر بھی شامل تھے۔

وہ بتاتے ہیں کہ ’سکندر کے صرف 2500 روپے تھے۔ اس نے پروگرام کینسل کر دیا کہ یہ پیسے تو ملتان پہچنے کا کرایہ بھی نہیں ہوگا۔‘

ہلاک ہونے والے پانچ مزدوروں کا تعلق صوبہ پنجاب میں ملتان کے علاقے شجاع آباد سے ہے۔ اس میں ٹھیکدار نیاز کے دو سگے بھائی، ایک ماموں اور ایک ماموں زاد کے علاوہ ان کے قریبی رشتہ دار شامل تھے۔

جبکہ ضلع ناروال سے تعلق رکھنے والے نیاز کے قریبی دوست بھی ہلاک ہونے والوں میں شامل ہیں۔

تربت پولیس کے مطابق یہ واقعہ ٹارکٹ کلنگ کا ہے جس پر دہشت گردی کی دفعات کے تحت سی ٹی ڈی تھانہ مکران میں نامعلوم افراد کے خلاف درج کیا گیا ہے۔

واقعے کی ذمہ داری کالعدم تنظیم بلوچستان لبریشن آرمی (بی ایل اے) نے قبول کی ہے۔

جبکہ اتوار کو تربت میں ہلاک کیے جانے والے چھ مزدروں کی لاشیں حکومت بلوچستان کے ہیلی کاپٹر میں ملتان پہنچا دی گئیں ہیں۔ نگراں وزیر اعلیٰ بلوچستان میر علی ڈوملی نے کوئٹہ سے مزدوروں کی لاشوں کو ملتان کے لیے روانہ کیا جبکہ ڈپٹی کمشنر کیچ حسین بلوچ بھی مزدوروں کی میتیوں کے ہمراہ ملتان گئے۔

حکومت بلوچستان کا کہنا ہے کہ مارے جانے والے مزدوروں کے ورثہ اور زخمیوں کو حکومت بلوچستان کی جانب سے معاوضہ کی جلد ادائیگی یقینی بنائی جائے گی۔

فائل فوٹو

تربت میں فائرنگ سے ہلاک ہونے والے چھ مزدوروں کے قتل کا مقدمہ ٹھیکدار نیاز کی مدعیت میں درج کیا گیا ہے۔

نیاز نے بیان دیا کہ وہ گذشتہ دس برس سے تربت میں تعمیراتی کام کروا رہے ہیں۔ سنیچر کی شب انھیں تقریباً 1:30 بجے اطلاع ملی کہ چند نامعلوم مسلح افراد نے تربت کے علاقے سیٹلائٹ ٹاؤن میں ان کے بھائی شہباز، وسیم اور دیگر مزدوروں کو گولیاں مار کر قتل اور زخمی کر دیا ہے۔‘

درج مقدمے میں ان کے بیان میں کہا گیا ہے کہ اطلاع ملنے پر جب وہ جائے وقوعہ پر پہنچے تو ان کے بھائی اور دیگر مزدور فائرنگ سے ہلاک ہو چکے تھے جبکہ توحید اور غلام مصطفی زخمی تھے۔

زخمی ہونے والے مزدور توحید، غلام مصطفی اورعمران نے بتایا کہ رات ایک بجے دو مسلح نقاب پوش دیوار پھلانگ کر اندر داخل ہوئے اور ان کو نیند سے اٹھا کر چھت سے نیچے لائے۔ ’آنکھوں پر پٹی باندھ کر ان پر فائرنگ کی اور پھر موٹر سائیکل پر فرار ہو گئے۔‘

ٹھیکدار نیاز کے مطابق ان کے بھائی شہباز اور وسیم سمیت دیگر مزدور رضوان، سکندر، نعیم اور شفیق فائرنگ سے  موقع پر ہی دم توڑ گئے اور توحید اور مصطفیٰ زخمی ہوئے۔ 13 سالہ عمران کو مسلح افراد نے کم عمری کی وجہ سے چھوڑ دیا تھا۔

نیاز کا کہنا ہے کہ ’میں وقوعہ سے قبل رات نو بجے تک ان سب کے پاس بیٹھا رہا تھا۔‘

نیاز نے بتایا ہے کہ ’میں چھوٹے موٹے ٹھیکے لیتا ہوں جس کے لیے مزدور اپنے گاؤں سے بلاتا ہوں۔ زیادہ تر میرے بھائی اور قریبی عزیز ہوتے ہیں۔ اس کام کی انھیں 800 سے لے کر 1300 روپے تک دیہاڑی ملتی ہے۔‘

’میرے ایک چھوٹے بھائی وسیم کے علاوہ باقی سب شادی شدہ اور بچوں والے تھے۔‘

نیاز کا کہنا تھا کہ ’شہباز میرے چھوٹے بھائی، سکندر میرے ماموں زاد بھائی اور میرے ناروال کے دوست نعیم کی شادی تقریباً ڈیڑھ سال پہلے ہی ہوئی۔ انھوں نے میرے پاس ہی مزدوری کی تھی۔ ان تینوں کا ایک، ایک بچہ ہے۔‘

نیاز نے بتایا کہ ان کے اصرار پر ہی مزدوروں نے گھر جانے میں زیادہ وقفہ لیا تھا۔ ’میرے دوست نعیم کے خیالات بہت اونچے تھے۔ وہ اکثر کہتا تھا کہ میں خود غربت کی وجہ سے پڑھ نہیں سکا مگر اپنے بچے کو پڑھاؤں گا۔‘

ان کے مطابق بعض مزدور اپنے گھر بنانے کے لیے کڑی محنت کر رہے تھے۔ ’شبہاز کا پروگرام تھا کہ وہ ایک ہفتے بعد گاؤں واپس جائے گا اور گھر کی تعمیر میں بنیادوں کا کام مکمل ہونے کے بعد دیواریں کھڑی کرے گا۔‘

جبکہ وسیم کی کچھ عرصہ قبل منگنی ہوئی تھی۔ ’اب خیال تھا کہ عنقریب اس کی شادی کروا دیں گے۔ شہباز نے یہ بھی کہا کہ اب وہ ایک ہی مرتبہ بھائی کی شادی پر ہی جائے گا تاکہ بار بار چھٹی نہ کرنی پڑے۔‘

نیاز کا کہنا تھا کہ ماموں زاد بھائی سکندر ان سے پہلے اپنی مزدوری کے پیسے گھر بھجوا چکا تھا۔ اس کی خواہش تھی کہ وہ گاؤں کا چکر لگا کر آجاتا مگر ان کی مزدوری کے صرف 2500 روپے ہی بچتے تھے۔

نیاز کا کہنا ہے کہ ’اس نے مجھ سے کچھ پیسے ایڈوانس مانگے مگر ہمارے کام کی حالت اچھی نہیں تھی۔ کئی جگہوں سے پیسے نہیں ملے تھے۔ میں نے کہا کہ کام کی صورتحال تمھارے سامنے ہے جس پر اس نے واپس جانے کا پروگرام کینسل کرتے ہوئے کہا کہ وہ کچھ دن بعد چلا جائے گا، تاکہ اس کے کچھ اچھے پیسے بن سکیں۔‘

نیاز کا کہنا تھا کہ ماموں شفیق چھ بچوں کے والد تھے۔ ان کی سب سے بڑی بیٹی کی منگنی ہو چکی تھی جب کہ اب شادی کے دن قریب تھے۔ یہ شادی دسمبر میں ہونا تھی۔

’ماموں کچھ سال پہلے میرے ساتھ کام کرتے تھے مگر اب انھوں نے کافی عرصے سے کام چھوڑ دیا تھا اور گاؤں ہی میں زمینداری کرتے تھے۔‘

نیاز کے مطابق ’یہ ان کی بڑی اور لاڈلی بیٹی تھی۔ جب بیٹی کی شادی کا وقت قریب آیا تو انھوں نے چھ ماہ پہلے مجھے سے کہا کہ وہ دوبارہ مزدوری پر جانا چاہتے ہیں تاکہ بیٹی کی شادی کے اخراجات کے لیے پیسے اکٹھے ہو سکیں۔ ان کی واپسی کا پروگرام تو ستمبر میں تھا مگر اچانک ان کی اہلیہ کی طبیعت بہت خراب ہو گئی تھی۔‘

نیاز کا کہنا تھا کہ ان کے ماموں نے فی الفور واپس جانے کا فیصلہ کیا تھا مگر اب ’ان کی لاش واپس جا رہی ہے۔‘


Summary: بنگلکہ دیش میں غیر ملکی زر مبادلہ کے ذخائر کتنے ہیں ارو آئی ایم ایف کو کیا اعتراض ہے

ملک کے پاس اس وقت 34.3 ارب ڈالر کے زرمبادلہ کے ذخائر ہیں۔ گورنر بنگلہ دیش

بین الاقوامی مالیاتی فنڈ (آئی ایم ایف) نے کہا ہے کہ بنگلہ دیش کے زرمبادلہ کے ذخائر کا جس طرح سے اندازہ لگایا جا رہا ہے وہ درست نہیں ہے۔ آئی ایم ایف جس طرح سے حساب لگانے کو کہہ رہا ہے اس کے مطابق ملک کے موجودہ ذخائر 26 ارب ڈالر ہیں۔

بنگلہ دیش بینک کے گورنر عبدالرؤف تالقدار نے 9 نومبر کو آئی ایم ایف کے نمائندوں سے ملاقات کے بعد کہا کہ ’ملک کے پاس اس وقت 34.3 ارب ڈالر کے زرمبادلہ کے ذخائر ہیں۔ اس میں سے آٹھ ارب ڈالر گھٹا کر جو رقم بچے گی وہ زرمبادلہ کے نیٹ ذخائر ہیں ۔ اس تناظر میں نیٹ ذخائر کی رقم 26.3 ارب ڈالر ہے۔ انہوں نے پریس کانفرنس میں کہا کہ آئی ایم ایف نے کہا ہے کہ ملک کے زرمبادلہ کے ذخائر کو مجموعی کے بجائے نیٹ میں ظاہر کیا جائے۔ ہمیں اس پر کوئی اعتراض نہیں ہے۔

زرمبادلہ کے ذخائر کا حساب کیسے کیا جاتا تھا ؟

دنیا کے تمام ممالک میں مرکزی بینک کے پاس موجود زرمبادلہ کے ذخائر کو ملک کا نیٹ ذخیرہ تصور کیا جاتا ہے۔ لیکن بنگلہ دیش میں اب تک ریزرو کا حساب نیٹ ریزرو کے ساتھ ساتھ مختلف چیزوں میں سرمایہ کاری یا ریزرو سے قرض کے طور پر دیے جانے والے ڈالرز کو بھی شامل کیا جاتا تھا۔

بنگلہ دیش بینک کے تازہ ترین اعداد و شمار کے مطابق ملک میں زرمبادلہ کے مجموعی ذخائر کی مقدار 34.23 ارب ڈالر ہے۔ آئی ایم ایف نے اس پر اعتراض کرتے ہوئے کہا کہ بین الاقوامی قوانین کے مطابق بنگلہ دیش بینک کو وہی رقم ظاہر کرنی چاہیے جو اس نے استعمال کے لیے رکھی ہے۔ ورنہ ذخائر کے معاملے پر درست پیغام نہیں جائے گا۔

آئی ایم ایف کے مطابق بنگلہ دیش کے زرمبادلہ کے ذخائر کا اندازہ درست نہیں ہے

بنگلہ دیش بینک کے ترجمان ابوالکلام آزاد نے اتوار کو بی بی سی بنگلہ سے بات کرتے ہوئے کہا، ’ہم مجموعی اور خالص دونوں کھاتوں کو رکھتے تھے۔ لیکن ذخائر کو مجموعی طور پر دکھایا گیا۔ اب متعلقہ محکمے اسے نیٹ ذخائر کے طور پر دکھانے کی کوشش کر رہے ہیں۔ اس وقت یہ عمل جاری ہے۔

بنگلہ دیش بینک کے گورنر نے بدھ کو صحافیوں سے بات کرتے ہوئے کہا ’ہم نے مختلف اشیاء میں تقریباً آٹھ ارب ڈالر کی سرمایہ کاری کی ہے۔ اس میں کمی کے بعد نیٹ ذخائر 26.3 ارب ڈالر ہو جائیں گے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

یم ن امیں ایکسپورٹ ڈویلپمنٹ فنڈ ای ڈی ایف میں 60 کروڑ ڈالر شامل ہیں تاکہ برآمد کنندگان کو مختلف اشیاء کی برآمدات میں سہولت فراہم کرنے کے لیے غیر ملکی کرنسی میں قرضے حاصل کرنے کے قابل بنایا جا سکے، ماحول دوست صنعتوں میں سرمایہ کاری کے لیے قائم کیے گئے گرین ٹرانسفارمیشن فنڈ جی ٹی ایف میں 20 کروڑ ڈالر، لانگ ٹرم فائنینشل فیسیلٹی میں  سے 3.5 ملین ڈالر کو بھی بنگلہ دیش کے مجموعی زرمبادلہ کے ذخائر کے حصے کے طور پر دکھایا گیا ہے۔

گورنر نے کہا ہے کہ ’ہم آئی وی ایف کے تحت 120 دن کے لیے قرض دیتے ہیں۔ آپ جب چاہیں اسے واپس لے سکتے ہیں۔ معاشی بحران سے نمٹنے کے لیے اگست 2021 میں بنگلہ دیش کے ریزرو سے سری لنکا کو 20 کروڑ ڈالر کا قرض دیا گیا۔ اس سے پہلے مسلسل تین ماہانہ اقساط میں واپس کرنے کی بات ہوئی تھی۔ لیکن بعد میں اس ڈیڈ لائن میں توسیع کر دی گئی۔

 اس بارے میں ان کا کہنا تھا کہ ہم سری لنکا کو دیا گیا 20 کروڑ ڈالر کا قرض واپس کرنے کی سمت کام کر رہے ہیں۔ سری لنکا کے گورنر سے ملاقات ہوئی ہے۔ انہوں نے یہ قرض واپس کرنے کی یقین دہانی کرائی ہے۔ لیکن سرمایہ کاری شدہ فنڈز یا قرض کی رقم کی عدم ادائیگی کی وجہ سے بنگلہ دیش کے ذخائر 26.3 ارب ڈالر رہیں گے‘۔

برآمدات اور ترسیلات بنگلہ دیش کی زرمبادلہ کمانے کا اہم ذریعہ ہیں

26 ارب ڈالر کے ریزرو کا کیا مطلب ہے؟

برآمدات اور ترسیلات زربنگلہ دیش کے زرمبادلہ کمانے کا اہم ذریعہ ہیں۔ لیکن گزشتہ اکتوبر سے ان دونوں کی آمدنی میں کمی آئی ہے۔ اکتوبر میں ترسیلات زر کے ذریعے 164.70 کروڑ ڈالر کا زرمبادلہ ملک میں آیا جو کہ گزشتہ ڈیڑھ سال میں سب سے کم ہے۔ اس کے ساتھ ساتھ گزشتہ سال کی اسی مدت کے مقابلے میں برآمدی آمدنی بھی 7.85 فیصد کم ہو کر 4.35 ارب ڈالر رہ گئی۔ جس کی وجہ سے بیلنس آف پیمنٹ کا خسارہ مزید بڑھ گیا ہے۔

 بنگلہ دیش بینک کے تازہ ترین اعداد و شمار کے مطابق جولائی سے ستمبر کے تین ماہ کے دوران غیر ملکی لین دین کا موجودہ تجارتی توازن خسارہ 36.1 کروڑ ڈالر رہا۔ یعنی 3.61 ارب ڈالر کی اشیاء برآمد کی گئیں لیکن مجموعی تجارتی خسارہ 7.55 بلین ڈالر تک پہنچ گیا ہے۔

 یعنی اس عرصے کے دوران بنگلہ دیش کی برآمدات اور ترسیلات سے 1180 کروڑ ڈالر کی آمدنی ہوئی۔ لیکن درآمدات کے اخراجات اور بیرون ملک جانے والی کرنسی کی کل رقم 1935 کروڑ ڈالر تھی۔ یعنی مجموعی تجارتی خسارہ مسلسل بڑھ رہا ہے۔

مالی سال 2022-2023 کا آغاز 18.70 ارب ڈالر کے بھاری توازن ادائیگی کے خسارے کے ساتھ ہوا۔ تاہم غیر ملکی قرضے اور مالی امداد حاصل کرکے اور درآمدی اخراجات میں کمی سے اس خسارے کو کسی حد تک پورا کیا جاتا ہے۔

لیکن جس طرح بنگلہ دیش کا تجارتی خسارہ مسلسل بڑھ رہا ہے، ماہرین اقتصادیات کو اس خسارے کو پورا کرنے  کا کوئی امکان نظر نہیں آتا۔ بنگلہ دیش کی قومی پارلیمنٹ میں وزیر اعظم شیخ حسینہ نے 6 نومبر کو کہا تھا، ’ہمارے پاس موجود ذخائر کی مقدار سے کم از کم پانچ ماہ کے درآمدی اخراجات کی ادائیگی ممکن ہے۔

ملک میں درآمدی اخراجات کے مقابلے برآمدی آمدنی اور ترسیلات میں اضافہ نہیں ہو رہا

لیکن برآمدات اور ترسیلات سے آمدنی میں کمی کے باعث موجودہ تجارتی خسارہ مزید بڑھ رہا ہے۔ اس نقصان کو پورا کرنے کے لیے بنگلہ دیش کے ذخائر سے ہر ماہ 833 ملین ڈالر کی رقم کم کی جا رہی ہے۔ ماہریِن اقتصادیات اس سے پریشان ہیں۔ ماہرین اقتصادیات اور محقق غلام معظم کا کہنا ہے کہ درآمدی اخراجات کے مقابلے برآمدی آمدنی اور ترسیلات میں اضافہ نہیں ہو رہا بلکہ کم ہو رہا ہے، اس سے فرق بڑھ رہا ہے۔ اس کی تلافی کے لیے ذخائر سے فنڈز دینے پڑتے ہیں۔

لیکن یہ فرق مسلسل بڑھ رہا ہے. بنگلہ دیش کی حکومت صرف اس خسارے کو پورا کرنے کے لیے آئی ایم ایف سے قرض لے رہی ہے۔ لیکن بنگلہ دیش کا تجارتی خسارہ جس سطح پر پہنچ چکا ہے، اس قرض سے بھی اسے پورا کرنا ممکن نہیں۔ یہی وجہ ہے کہ آئی ایم ایف نے اس خسارے کو پورا کرنے کے لیے کچھ اصلاحات تجویز کی ہیں۔ ان میں ریونیو اور ٹیکسز کی مد میں بہتری، اخراجات کا معقول نظام تیار کرنا، اور زرِ مبادلہ کی جدید پالیسی تیار کرنا شامل ہے۔


Summary: دنیا بھر میں مال تجارت کی نقل و حمل میں تعطل اور عالمی سطح پر ہونے والی مہنگائی کے دوران تل ابیب کو دنیا کا مہنگا ترین شہر قرار دے دیا گیا ہے۔

اسرائیل کی کرنسی کے مضبوط ہونے کی وجہ سے بھی ملک میں قیمتوں میں اضافہ ہو رہا ہے

دنیا بھر میں تجارتی سامان کی نقل و حمل میں تعطل اور عالمی سطح پر ہونے والی مہنگائی کے دوران تل ابیب کو دنیا کا سب سے مہنگا شہر قرار دے دیا گیا ہے۔

اکانومسٹ انٹیلی جنس یونٹ (ای آئی یو) کے سالانہ سروے میں اس سال تل ابیب دنیا کے سب سے مہنگے شہروں میں پیرس کو پیچھے چھوڑتا ہوا گذشتہ سال کے سروے میں پانچوں نمبر سے اس سال پہلے نمبر پر آ گیا ہے۔ پیرس اور سنگاپور اس فہرست میں دوسرے نمبر پر ہیں۔

خانہ جنگی سے متاثرہ ملک شام کا دارالحکومت دمشق اس فہرست میں بدستور دنیا کا سب سے سستا شہر ہونے کی وجہ سے آخری نمبر پر برقرار ہے۔

اس سروے میں دنیا کے 173 ملکوں میں روز مرّہ کی اشیاء کی قیمتوں اور سہولیات پر ہونے والے اخراجات کا ڈالر میں تخمینہ لگا کر ان کا موازنہ کیا جاتا ہے۔

ای آئی یو نے اس سال اگست اور ستمبر کے مہینوں میں دنیا بھر کے 173 شہروں مقامی کرنسی میں قیمتوں اور سہولیات پر ہونے والے اخراجات کے اعداد و شمار حاصل کر کے کہا ہے کہ اوسط قیمتوں میں تین اعشاریہ پانچ فیصد اضافہ ہوا ہے۔ یہ گذشتہ پانچ برس میں افراط زر کی سب سے زیادہ شرح ہے۔

ٹرانسپورٹ یا نقل و حمل پر ہونے والے اخراجات میں سب سے زیادہ اضافہ دیکھنے میں آیا کیونکہ جن شہروں میں سروے کیا گیا وہاں پیٹرول کی قیمتیں اوسطاً 21 فیصد بڑھیں۔

تل ابیب ای آئی یو کی 'کاسٹ آف لیونگ' یعنی رہنے کے اخراجات کی فہرست میں اس لیے اوّل نمبر پر آ گیا کیونکہ اسرائیل کی کرنسی شیکل ڈالر میں مقابلے میں مضبوط سے مضبوط تر ہوئی ہے۔ کم از کم 10 فیصد اشیا، خاص طور پر روزمرہ کے استعمال اور کھانے پینے کی چیزوں کی جن کا شمار گھروں کے سودوں میں ہوتا ہے مقامی قیمتوں میں قابل ذکر اضافہ ہوا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سروے میں تل ابیب شراب اور ٹرانسپورٹ کی قیمتوں کے حساب سے دوسرے نمبر پر، ذاتی فلاح و بہود میں پانچویں نمبر پر اور تفریحی سہولیات کے نرخوں کے لحاظ سے چھٹے نمبر پر رہا۔

تل ابیب کے میئر نے ایک قومی اخبار کو انٹرویو میں خبردار کیا کہ جائیداد یا گھروں کی قیمتیں جو ای آئی یو کے سروے میں شامل نہیں ہوتیں اس کے لحاظ سے تل ابیب انتہائی مہنگا ہوتا چلا جا رہا ہے اور یہ اب ’پھٹنے کے قریب‘ ہے۔

'تل ابیب اور زیادہ مہنگا ہوتا جائے گا کیونکہ پورا ملک ہی مہنگا ہو رہا ہے۔'

اُنھوں نے مزید کہا کہ اسرائیل میں بنیادی طور پر مسئلہ یہ ہے کہ لوگوں کے پاس متبادل شہر نہیں ہیں جیسا کہ امریکہ میں نیویارک ہے، شکاگو ہے، میامی ہے اور بہت سے شہر ہیں۔ اس طرح برطانیہ میں لندن کے علاوہ مانچسٹر ہے، لیورپول ہے۔ ان ملکوں میں آپ دوسرے شہروں میں نقل مکانی کر سکتے ہیں جہاں رہائشی اخراجات اتنے زیادہ ناقابل برداشت نہ ہوں۔

رہائشی اخراجات کے لحاظ سے پیرس دنیا کا دوسرا سب سے مہنگا شہر ہے

گذشتہ سال پیرس، زیورخ اور ہانگ کانگ اس فہرست میں شامل پہلے تین شہر تھے۔ زیورخ اور ہانگ کانگ اس سال بالترتیب چوتھے اور پانچویں نمبر پر ہیں جس کے بعد نیویارک، جنیوا، کوپن ہیگن، لاس اینجلس اور اوساکا کا نمبر آتا ہے۔

تہران نے اس فہرست میں سب سے بڑی چھلانگ لگائی ہے اور وہ 79 ویں نمبر سے 29 ویں نمبر پر آ گیا ہے۔ ایران پر امریکہ کی طرف سے عائد کردہ پابندیوں کی وجہ سے درآمدات کی قیمتوں میں بہت زیادہ اضافہ ہوا ہے۔

ای آئی یو کا کہنا ہے کہ اس فہرست میں کورونا وائرس کی وجہ سے اتار چڑھاؤ آتا رہے گا۔

اس رپورٹ میں کہا گیا کہ کورونا وائرس سے بہت سے ملک نکل رہے ہیں لیکن بڑے شہروں میں اچانک مریضوں کی تعداد میں اضافہ ہوتا رہتا ہے جس کی وجہ سے سماجی اور تجارتی سرگرمیوں کو محدود کرنا پڑتا ہے۔ اس سے مال تجارت کی نقل و حمل متاثر ہوتی ہے جس سے قیمتوں میں عدم استحکام پیدا ہو جاتا ہے۔

کورونا کی وبا سے طلب میں اتر چڑھاؤ رہتا ہے اور سرمایہ کار اور تاجر بھی تذبذب کا شکار رہتے ہیں جس سے نہ صرف قیمتوں پر اثر پڑتا ہے بلکہ کرنسی کی قدر بھی بڑھتی گھٹتی رہتی ہے۔

ای آیی یو کے اندازوں کے مطابق قیمتوں میں آنے والے مہینوں اور سال میں معتدل اضافہ ہو گا کیونکہ بہت سے ملکوں میں تیزی سے بڑھتی ہوئی قیمتوں کی وجہ سے شرح سود میں آہستہ آہستہ اضافہ کیا جا رہا ہے۔


Summary: ویسٹ انڈیز کی بظاہر کمزور نظر آنے والی ٹیم نے انڈیا کے خلاف ون ڈے سیریز کے دوسرے میچ میں چھ وکٹوں سے کامیابی حاصل کر کے سب کو حیران کر دیا ہے۔

اس جیت کے ساتھ ہی ویسٹ انڈیز نے تین میچوں کی سیریز 1-1 سے برابر کر لی ہے۔

ون ڈے سیریز کے دوسرے میچ میں ویسٹ انڈیز نے ٹاس جیت کر پہلے بولنگ کا فیصلہ کیا تھا اور انڈیا کی ٹیم کا اغاز بہتر تھا لیکن پھر وکٹوں کی جھڑی لگ گئی۔

پہلی وکٹ 90 کے سکور پر گری اور پھر 113 پر پانچ وکٹیں گر چکی تھیں۔

اس کے بعد انڈین ٹیم نے کسی  طرح 40.5 اوورز میں 181 رنز سکور کیے جو مخالف ٹیم نے باآسانی 36.4 اوورز میں چار وکٹوں کے نقصان پر حاصل کر لیے۔

انڈیا کی جانب سے اوپنر ایشان کشن نے سب سے زیادہ 55 رنز بنائے جبکہ دوسرے اوپنر شبمن گل نے 34 رنز بنائے۔ پانچویں نمبر پر آنے والے سوریہ کمار یادیو نے 24 رنز بنائے۔

ان تینوں کے علاوہ کوئی بھی انڈین کھلاڑی 20 کا ہندسہ عبور نہیں کر سکا۔ اسی دوران ویسٹ انڈیز کے شائی ہوپ نے کپتانی والی اننگز کھیلتے ہوئے ناقابلِ شکست 63 رنز بنائے جبکہ کارٹی نے ناقابل شکست 48 رنز بنائے۔

ویسٹ انڈیز کی جانب سے روماریو شیفرڈ اور گوڈاکیش موتی نے تین تین وکٹیں لے کر میچ کا رخ موڑ دیا۔

انڈیا کی جانب سے شاردل ٹھاکر نے تین وکٹیں لیں جبکہ پہلے میچ میں نمایاں کارکردگی دکھانے والے کلدیپ یادو کو ایک ہی وکٹ مل سکی۔

سنجو سیمسن کے مداح مایوس ہوئے کیونکہ انھوں نے اپنے ریکارڈ کے مطابق کھیل کا مظاہرہ نہیں کیا

سوشل میڈیا پر جہاں میچ پر تبصرے ہو رہے ہیں وہیں یہ کہا جا رہا ہے کہ وراٹ کوہلی اور روہت شرما کے بغیر انڈین بیٹنگ کچھ نہیں ہے۔

ارنو سنگھ نامی صارف نے لکھا کہ ’ویسٹ انڈیز کے ہاتھوں آج انڈیا کی شکست تاریخی ہے کیونکہ یہ پہلی بار ہو گا کہ انڈین کرکٹ ٹیم (مردوں کی) ایک ایسی ٹیم سے میچ ہاری ہے جو ٹیم آنے والے ورلڈ کپ کے لیے کوالیفائی بھی نہیں کر سکی۔‘

شیلیندر مشرا نامی ایک صارف نے لکھا کہ ’ہم چاہے روہت اور کوہلی کو جتنا ٹرول کر لیں لیکن نوجوان کھلاڑیوں میں ہمیں ایسا کوئی نظر نہیں آتا جو ان گیرٹسٹ آف آل ٹائم کے ریٹائرمنٹ کے بعد انڈین ٹیم کو 10-12 سال تک لے کر چل سکے۔‘

ایک صارف نے پاکستان کے ایک مداح کی آئیکونک مایوسی والی تصویر ڈال کر لکھا کہ ’جب ویسٹ انڈیز کے خلاف یہ حال ہے تو ایشیا کپ اور ورلڈ کپ میں کیا ہو گا۔‘

بہت سے لوگ شبھمن گل کی جگہ رتوراج گائکواڈ کو ٹیم میں لیے جانے کی دلیل دے رہے ہیں تو بہت سے لوگ سنجو سیمسن کی ناکامی پر افسوس کا اظہار کر رہے ہیں۔ کچھ لوگوں کا کہنا ہے کہ کے ایل راہل اور سریش ایير کو یاد کر رہے ہیں۔

کچھ لوگ وراٹ کوہلی کو آرام دیے جانے پر ٹیم مینجمنٹ کو تنقید کا نشانہ بنا رہے ہیں تو کچھ لوگ وراٹ کوہلی کے میدان میں پانی لے جانے پر تبصرے کر رہے ہیں کہ دنیا کا سب سے مہنگا کھلاڑی ڈرنکس لے جا رہا ہے۔

فرید خان نامی صارف نے لکھا کہ ’25 ہزار انٹرنیشنل رنز اور 76 انٹرنیشنل سنچریز لگانے والے وراٹ کوہلی دوسرے ون ڈے میں اپنی ٹیم کے لیے ڈرنکس لے جا رہے ہیں۔ کوئی کتنا بے غرض ہو سکتا ہے؟ اگر یہ کوئی سابق پاکستانی کپتان ہوتا تو ہمارے صحافیوں نے اس کا مسئلہ بنا دیا ہوتا۔‘

ایک صارف نے شاہ رخ اور سلمان خان کی تصویر ڈال کر انھیں روہت اور کوہلی لکھا ہے اور اس کے ساتھ لکھا ہے کہ ’بچوں پر نہیں چھوڑ سکتے۔‘

بہر حال بہت سے لوگ وکٹ کیپر بیٹسمین ایشان کشن کی تعریف کر رہے ہیں جنھوں دونوں میچز میں نصف سنچری سکور کی ہے جبکہ کچھ لوگ راہل دڑاوڈ کے تجربات کو تنقید کا نشانہ بنا رہے ہیں۔

سیریز کا تیسرا اور فیصلہ کن میچ منگل کو ٹرینیڈاڈ میں کھیلا جائے گا۔